Муносабат: Ҳаёт гулларининг қотиллари – ўзларини дўзахга отувчилардир\n“Ким бир мўминни қасддан ўлдирса, унинг жазоси жаҳаннамдир. Унда абадий қолур. Унга Аллоҳнинг ғазаби ва лаънати ёғилур. Ва Аллоҳ унга улкан азобни тайёрлагандир”\nНисо сураси, 93-оят\nДунёдаги энг бебаҳо неъматлардан бири, шубҳасиз, фарзанд неъмати. Буни теран англаган, солиҳ фарзанд улғайтириш энг олижаноб мақсади бўлган болажон халқимиз: “Болалик уй – бозор, боласиз уй – мозор”, дейди.\nДарҳақиқат, фарзанд неъмати – Аллоҳ таоло бу ҳаёти дунёда ато этадиган энг улуғ инъомларидан бўлиб, унга шаръий никоҳ орқали эришилади. Шунинг учун ҳам Аллоҳ таоло Нисо сурасининг 3-оятида: “Ўзингизга ёққан аёлларга никоҳланинг”, деб амр қилди.\nПайғамбаримиз соллаллоҳу алайҳи васаллам эса: “Никоҳланинглар, кўпайинглар, чунки қиёмат кунида умматимнинг кўплиги билан фахрланаман”, деб буюрдилар (Имом Суютий ривояти).\nИслом дини беш нарсанинг муҳофазасини қаттиқ талаб қилади. Улардан бири – насл. Шу боисдан наслга тажовуз қилиш энг оғир жиноят ҳисобланади. Наслга тажовуз эса зинодир. Афсуски, баъзи кимсалар шаҳвоний нафсига қул бўлиб, энг оғир жиноятлардан бири бўлмиш зинога қўл уриб қўяётир. Натижада эса гуноҳ устига гуноҳ, жиноят устига жиноят содир этмоқда. Ана шундай мудҳиш жиноятлардан бири яқинда Наманган вилоятида содир бўлди.\nЎн олти ёшли, ҳали ўзи гўдак бўлган бир қизгина оғир гуноҳга қўл урди, бу гуноҳи кабираси кетидан ундан-да оғирроқ гуноҳни эргаштирди – ўз фарзанди жонига қасд қилди.\nАллоҳ таоло Қуръони каримда бундай марҳамат қилади: “Ким бир мўминни қасддан ўлдирса, унинг жазоси жаҳаннамдир. Унда абадий қолур. Унга Аллоҳнинг ғазаби ва лаънати ёғилур. Ва Аллоҳ унга улкан азобни тайёрлагандир” (Нисо сураси, 93-оят).\nПайғамбаримиз соллаллоҳу алайҳи васаллам: “Бир мусулмоннинг ўлдирилиши Аллоҳнинг ҳузурида дунёнинг заволидан (йўқ бўлиб кетишидан) ҳам оғирроқдир”, деб айтганлар.\nБошқа бир ҳадиси шарифларида эса: “Ким бир мусулмонни ўлдиришга бир оғиз сўз билан бўлса-да ёрдам берса, қиёмат куни пешонасига “Аллоҳнинг раҳматидан ноумид”, деган ёзув ёзилган ҳолда тирилади”, деганлар.\nЎзи аёллар боласининг жонига нега тажовуз қилади? Нега раҳмида тўққиз ой қийналиб кўтариб юрган фарзандини ўлдиришга уринади? Шубҳа йўқки, ундай ҳолларда бола никоҳсиз бўлади. Бу шармандаликдан кутулмоқчи бўлишади. Нима қилишни билмаганидан кейин қилган гуноҳи кабира – зиносига яна бошқа бир гуноҳи кабира – қотилликни шерик қилишади. Улуғ уламолар бекорга: “Гуноҳ ишга қўл урма, у, албатта, кетидан бошқа бир гуноҳни эргаштиради” деб айтмаган. Беш кунлик дунёда беш дақиқалик шаҳватини ҳаром, тақиқланган йўл билан қондиришга қўл ургани шундай аянчли оқибатга олиб келади. Юқоридаги оят карима ва ҳадиси шарифларда уларга нақадар оғир жазо ва аянчли азоб берилиши айтилди. “Ким бир мусулмонни ўлдиришга бир оғиз сўз билан бўлса-да ёрдам берса, қиёмат куни пешонасига “Аллоҳнинг раҳматидан ноумид”, деган ёзув ёзилган ҳолда келади” Ахир Аллоҳнинг раҳматидан ноумид бўлишдан оғир жазо борми? Бир сўз билан ёрдам берган одамга шунчалик оғир жазо берилса, қотилликни ўз қўли билан қасддан содир этганнинг оқибати нима бўлади? “Унинг жазоси жаҳаннамдир. Унда абадий қолур. Унга Аллоҳнинг ғазаби ва лаънати ёғилур”.\nИффати, ибоси, ҳаёси билан машҳур бўлган ўзбек аёллари нега зино деган шармандали ишга қўл урмоқда? Уларнинг шу даражага етиб боришига нима сабаб бўлмоқда? Бунда шубҳа йўқки, айрим ота-оналар ўз фарзандининг таълим-тарбиясига беэтибор экани сабаб бўлмоқда. Боланинг юриш-туриши, ўзини тутиши, кимлар билан дўстлашгани, ҳатто қандай кийим кияётгани, телефонида нималарни сақлаб юргани, нималарни томоша қилаётгани, интернетдаги қайси сайтларга кираётгани ва бошқа ишларига бепарволиги оқибати аянчли бўлаётир. Ахир бола бир машина эмаски, унинг озуқаси ва кераклик анжомларини олиб берсангиз, айтган тарафингизга қараб юраверса. Унинг ички олами, руҳияти ҳам бор. Унга жиддий эътибор қаратиш керак. Боланинг жисмини озиқ-овқат билан таъминлагандек маънавий озиғини ҳам бериш керак. Лекин айрим ота-оналар бунга улар эътибор қаратмаётир. Бунинг оқибатига эса барча гувоҳ бўлиб турибди. Ҳозирданоқ ушбу масалага жиддий эътибор қаратилмас экан, келажакда бундан ҳам ёмон оқибат келиб чиқмаслигига ҳеч ким кафолат бермайди. Ахир ота-онанинг зиммасидаги асосий вазифа фарзандига гўзал таълим ва тарбия бериш эмасми! Агар улар бунга парво қилмаса, фарзандининг ҳаққига хиёнат қилган бўлади.\nШундай экан, аждодларимиздан ибрат олайлик. Улар маънавиятда энг етук сиймо бўлиб, дунёни таълим ва тарбия билан тебратганлар. Аёллармиз момоларимиздан ибрат олсинлар. Уларнинг иффат, ибо, ҳаёси ҳақида ҳатто зарбулмасаллар тўқилган. Баъзи бир минтақаларнинг бузилган ахлоқидан таъсирланишдан ўзимизни ва фарзандларимизни асрайлик. Тарихда ахлоқи бузуқ қавмлар кўп ўтган. Шу боисдан улар балоларга учраган ва ўша ахлоқсиз қавмларнинг бирортаси ҳозир қолмади. Бироқ ахлоқда, таълим ва тарбияда етук бўлган халқлар эса асрлар оша ёруғ юз билан келмоқда. Ана шу кимга эргашиш керак эканига яққол далилдир. Бунда «Ақл эгалари учун белгилар бор...» (Оли Имрон сураси, 190-оят).\nДругие материалы в этой категории: « 7 саволга 7 жавоб: Намозга боғлиқ саволлар\tГўзаллик – мутаносибликдир »


Норматив-ҳуқуқий ҳужжатлар лойиҳалари муҳокамаси порталида Вазирлар Маҳкамасининг “Ўзбекистон Республикаси ветеринария ва чорвачиликни ривожлантириш давлат қўмитаси фаолиятини ташкил этиш чора-тадбирлари тўғрисида”ги қарори лойиҳаси жойлаштирилди.\nҲужжат билан Ўзбекистон Республикаси Ветеринария ва чорвачиликни ривожлантириш давлат қўмитаси тўғрисидаги низом;\nЎзбекистон Республикаси Ветеринария ва чорвачиликни ривожлантириш давлат қўмитасининг ветеринария хизмати ва чорвачиликни ривожлантириш жамғармаси маблағларидан фойдаланиш ва шакллантириш тартиби тўғрисидаги низом;\nЎзбекистон Республикаси Ветеринария ва чорвачиликни ривожлантириш Давлат қўмитаси ҳузуридаги “Ўзбекчорванасл” агентлиги тўғрисидаги низом;\nВетеринария хизмати мутахассисларининг малакасини ошириш, уларни қайта тайёрлаш ва уларга малака тоифалари бериш тартиби тўғрисида низом тасдиқланиши мумкин.\nСамарқанд ветеринария медицинаси институти ҳузурида Кадрларни қайта тайёрлаш ва уларнинг малакасини ошириш тармоқ маркази ташкил этилади.\nЎзбекистон Республикаси Ветеринария ва чорвачиликни ривожлантириш давлат қўмитаси тўғрисидаги низомга кўра, қуйидагилар Қўмитанинг асосий вазифалари ҳисобланади:


Тиббиёт ходимлари куни олдидан. Самарали профилактика, аниқ ташхис ва инновацион ёндашув\nТиббиёт ходимлари куни олдидан. Самарали профилактика, аниқ ташхис ва инновацион ёндашув Бош сахифа\nМамлакатимиз соғлиқни сақлаш тизимини ривожлантиришда ана шу жиҳатларга устувор аҳамият қаратиляпти.\nСўнгги йилларда барча жабҳада бўлгани каби соғлиқни сақлаш тизимига ҳам алоҳида эътибор қаратилмоқда. Хусусан, қисқа давр мобайнида Президентимиз Шавкат Мирзиёев ташаббуси билан 130 га яқин меъёрий-ҳуқуқий ҳужжатлар қабул қилинди. Давлатимиз раҳбарининг шу йил 7 ноябрдаги “Давлат тиббиёт муассасалари ва соғлиқни сақлашни бошқариш органлари ходимларини моддий рағбатлантиришни кучайтириш чора-тадбирлари тўғрисида”ги қарори соҳа ходимларининг ижтимоий ҳимоясини янада яхшилаш, уларнинг моддий манфаатдорлигини ошириш, самарали ишлаши учун муносиб шарт-шароитлар яратиш бўйича кенг кўламли чора-тадбирларни белгилаб берди. Ушбу ҳужжатга кўра, давлат тиббиёт муассасалари тиббиёт ва фармацевтика ходимларининг меҳнатига ҳақ тўлаш миқдорлари 2018 йил 1 декабрдан 1,2 баравар ва 2019 йил 1 апрелдан 1,15 баравар босқичма-босқич оширилмоқда. Шунингдек, Соғлиқни сақлаш вазирлиги ҳузурида юридик шахс мақомига эга бўлмаган Ривожлантириш ва соғлиқни сақлашни бошқариш органлари ходимларини моддий рағбатлантириш жамғармаси ташкил этилиши ҳам соҳа вакилларига нисбатан кўрсатилаётган юксак эътибор намунасидир.\nСоғлиқни сақлаш тизимини молиялаштиришга Давлат бюжетидан ажратилаётган маблағлар йилдан-йилга кўпаймоқда.\n2018 йилда мамлакатимизда тиббиёт соҳасига 9,6 триллион сўм йўналтирилди,бу ўтган йилдагига нисбатан 1,4 баробар кўп.Айни пайтда 382 татиббиёт объектида қурилиш-таъмирлаш ишлари жадал олиб борилмоқда. Ушбу мақсад учун Давлат бюджетидан 1,2 триллион сўм маблағ ажратилган.\nАмалга оширилаётган барча ишлар тизимни янада яхшилаш, аҳолига кўрсатилаётган бирламчи тиббий-санитария, шошилинч ва тез тиббий ёрдам, ихтисослаштирилган хизматлар сифатини юксалтириш, арзон ва сифатли дори-дармон, замонавий тиббий буюмлар билан таъминлаш, хусусий тиббиётни ривожлантириш, билимли ва тажрибали мутахассислар тайёрлашда пухта пойдевор бўлиб хизмат қилаётир.\nАҳоли эҳтиёжлари кабинетда эмас, юзма-юз мулоқотда ўрганилмоқда\nДавр талабидан келиб чиққан ҳолда Соғлиқни сақлаш вазирлиги, унинг ҳудудий тузилмалари фаолиятида иш юритиш ва бошқарувнинг замонавий тамойиллари жорий этилди. Эндиликда тизимда фаолият юритаётган раҳбар кабинетда эмас, аҳоли билан кўпроқ мулоқотда бўлиб, улар хоҳиш-истаги, эҳтиёжини ўрганиб, шу асосда ишни ташкил этишга ҳаракат қиляпти. Тиббиёт муассасаларида меҳнат қилаётган шифокорлар учун муносиб шароитлар яратиш, уларни моддий ва маънавий қўллаб-қувватлашни янада кучайтиришга алоҳида эътибор қаратилмоқда.\nҚолаверса, бирламчи тиббий-санитария бўғини фаолияти ҳам давр талабига мослаштирилаётир. Аҳоли энг кўп мурожаат қиладиган мазкур тизимда авваллари мавжуд бўлмаган ижтимоий дорихона ва кунутун ишлайдиган тез тиббий ёрдам шохобчасига эга 793 та қишлоқ оилавий поликлиникаси ташкил этилди. Уларда бешта йўналишда яъни, умумий амалиёт врачи билан бирга, терапевт, хирург, педиатр, стоматолог, гинеколог кабитор мутахассислар фаолияти йўлга қўйилди.\nБу борада ишлар кўламини қуйидаги рақамлар ҳам акс эттириб турибди. Жорий йилнинг ўтган даврида 165 та поликлиникада қурилиш-реконструкция ишлари олиб борилди. Шунингдек, 126 та қишлоқ врачлик пункти, 180 та оилавий поликлиникага 6,5 миллион АҚШ долларилик тиббиёт ускуналари етказиб берилди. Икки мингдан зиёд ижтимоий дорихоналар ва 1233 та тез ёрдам шохобчаси фаолияти йўлга қўйилди.\nБундан ташқари, тиббиёт ходимларининг меҳнати самарадорлигини рейтинг баҳолаш тизими жорий этилди. Шифокорларга 2 ставкада ишлаш ва нафақаларини тўлиқ олишга рухсат берилди. Шифокор қабулига ёзилиш ва маълумотлар базасини шакллантириш бўйича “Электрон поликлиника” тизимига босқичма-босқич ўтилмоқда.\nУшбу йўналиш давлатимизнинг ҳамиша диққат марказида десак, муболаға эмас. Жумладан, Президентимиз Шавкат Мирзиёевнинг 2017 йил 25 декабрдаги “2018 — 2022 йиллар даврида болаларда туғма ва ирсий касалликларни барвақт аниқлаш Давлат дастури тўғрисида”ги қарори билан болаларда генетик синдромларни эрта ташхислаш, наслий касалликларга чақалоқларни оммавий скрининг теширувларини ўтказиш бўйича амалга ошириладиган муҳим вазифалар белгилаб берилгани билан ҳам диққатга сазовордир. Ушбу Дастур замонавий скрининг хизматидан юртимизнинг олис ҳудудларида яшовчи аҳоли ҳам тўлиқ баҳраманд бўлишини таъминлайди.\nЎтган қисқа муддатдаҳомиладорларга тиббий ёрдам кўрсатиш сифатини ошириш, оналар саломатлигини мустаҳкамлаш, қиз болалар ва ўсмир қизларга юқори технологик, ихтисослаштирилган малакали тиббий ёрдам кўрсатишнинг замонавий инфратузилмасини ривожлантиришга алоҳида аҳамият берилмоқда. Шу мақсадда республика, ҳудудий ҳамда ҳар бир туман ва шаҳарда “Қизлар саломатлиги марказлари”, кўп тармоқли марказий поликлиникалар негизида эса “Аёллар маслаҳатхоналари”, шунингдек, Соғлиқни сақлаш вазирлигининг “Ишонч телефони” (1003) таркибида куну тун фаолият кўрсатувчи “Тезкор алоқа” тармоғи фаолияти йўлга қўйилди.\nАйни пайтда республика ва 12 та ҳудудий скрининг маркази ишлаб турибди. Шунингдек, жорий йил май ойидан Тошкент вилоятининг Нурафшон шаҳрида ҳам скрининг маркази ўз ишини бошлади.Улар фаолияти туфайли ўтган йилнинг ўзида 214 мингдан зиёд ҳомиладор аёллар пренатал текширувдан ўтказилди, 3,4 мингга яқин туғма нуқсонли болалар туғилишининг олди олинди. Жорий йилнинг 9 ойи давомида гўдаклар ўлими ўтган йилнинг шу давридагига нисбатан 571 тага камайди.\n7 миллиондан зиёд мурожаат эътиборсиз қолмади\nЖорий йилнинг ўтган 9 ойи мобайнида шошилинч тиббий ёрдам хизматига аҳолидан 7 миллиондан кўпроқ мурожаат тушган. Уларнинг 6 миллиондан зиёдига тез тиббий ёрдам тизими орқали тиббий хизмат кўрсатилди. Шошилинч тиббиёт муассасаларига мурожаат қилган бир миллиондан ортиқ бемор стационар ва амбулатор шароитда даволанди. Ушбу рақамлар мамлакатимизда шаклланган шошилинч тиббий ёрдам хизматининг инсон ҳаёти ва саломатлигини асрашда ўрни нечоғлик муҳимлигини яққол ифода этади.\nБунда тез тиббий ёрдам хизматининг моддий-техника базаси такомиллашаётгани ҳам муҳим ўрин тутмоқда. Ўтган йилда тез тиббий ёрдам хизмати учун 1 минг 300 яқин ихтисослаштирилган автотранспорт харид қилинди ва ҳудудларнинг ушбу техникага бўлган эҳтиёжи тўлиқ қопланди, дори-дармон ва тиббий буюмлар билан таъминлаш уч баробарга кўпайди.Қувонарли жиҳати, ҳозирда тез тиббий ёрдам хизмати автопаркига халқаро талаблар даражасида эътибор қаратиляпти. Яъни, тез тиббий ёрдам машиналарининг 10 фоизини замонавий тиббий асбоб-ускуналар билан жиҳозланган, хорижда ишлаб чиқарилган“Hyundai” ва “Nissan” ҳамда “Toyota” русумли реанимобиллар ташкил этмоқда. Ушбу автотранспортлар замонавий тиббий-асбоб ускуналар билан жиҳозланди. Натижада тез тиббий ёрдам хизмати халқаро мезонлар даражасига кўтарилди.\nЯна бир жиҳати, давлатимиз раҳбарининг 2018 йил 16 октябрдаги “Ўзбекистон Республикасида тез тиббий ёрдам хизматини такомиллаштириш чора-тадбирлари тўғрисида”ги қарорида ушбу йўналишдаги камчилик ва муаммолар таҳлил этилиб, уларни ҳал этиш чоралари белгилаб берилди. Хусусан, тез тиббий ёрдам хизматини ривожлантиришга амалий кўмаклашиш ва унинг моддий-техника базасини яхшилаш мақсадида Соғлиқни сақлаш вазирлиги ҳузурида Тез тиббий ёрдамни ривожлантириш жамғармаси тузилди.\nШунингдек, 2019 — 2021 йилларда Ўзбекистон Республикасида тез тиббий ёрдам хизматини такомиллаштиришга доир чора-тадбирлар дастури ҳамда тез тиббий ёрдам хизмати фаолияти самарадорлигини баҳолашнинг намунавий индикаторлари тасдиқланди. Ҳужжат билан вазирликнинг Шошилинч тиббий ёрдам ўқув маркази Республика шошилинч тиббий ёрдам ўқув-машғулот маркази этиб қайта ташкил этилди. Тез тиббий ёрдам хизматини авиация техникаси билан жиҳозлаш чора-тадбирлари белгиланди.\nЭнг ноёб операциялар ўзимизда бажариляпти\nАҳолига ихтисослаштирилган хизматни яқинлаштириш мақсадида у йилдан-йилга кенгайтириб бориляпти. Ҳозир неврология ва инсульт йўналиши ҳисобига республика ихтисослаштирилган тиббиёт марказлари сони 16 тага етди. Шунингдек, туманларда 306 та ихтисослаштирилган бўлим, вилоят марказларида республика ихтисослаштирилган илмий-амалий тиббиёт марказларининг 10 та филиали фаолияти йўлга қўйилди. Ҳудудларда мавжуд касалликлар кўлами чуқур таҳлил этилган ҳолда, эҳтиёж юқори бўлган жойларда ушбу филиаллар ташкил этилаётгани ҳам аҳоли саломатлиги йўлидаги улкан ғамхўрликдир.\nШу ўринда айрим мисолларга тўхталиб ўтсак. Республика ихтисослаштирилган хирургия марказида 130 дан ортиқ буйрак трансплантациялари, жигар бўлагини кўчириш бўйича россиялик етук олим-трансплантолог С.В.Готье иштирокида иккита ва Ҳиндистоннинг Ҳайдаробод тиббий маркази мутахассислари билан биргаликда битта операция ўтказилди.Республика шошилинч тиббий ёрдам илмий марказида туркиялик, трансплантология соҳасида машҳур олим, профессор Маҳмуд Хаберал иштирокида буйрак трансплантацияси бўйича операциялар жорий йилнинг апрель ойида бошланган бўлиб, ҳозирга қадар 22 та амалиёт бажарилди.\nКейинги йилларда ихтисослаштирилган тиббиёт марказларида даволашнинг 500 дан ортиқ янги усуллари қўлланила бошлагани, хирургик муолажалар 50 фоиз, юқори технологик операциялар эса 52 фоизга ортганини ҳам айтиб ўтиш ўринлидир.\nФармацевтикамиз тараққиёти йўлида\nПрезидентимизнинг “Дори воситаларини давлат рўйхатидан ўтказиш тартиби ва уларнинг айланишини такомиллаштириш бўйича қўшимча чора-тадбирлар тўғрисида”ги қарорига кўра, дори воситаларини рўйхатдан ўтказиш натижалари Ўзбекистонда тан олинадиган мамлакатлар ва халқаро ташкилотлар рўйхати тасдиқланди. Бу ҳам аҳолини сифатли дори воситалари билан таъминлашда муҳим аҳамият касб этди.Эътиборлиси, давлат тиббиёт ташкилотларига дори воситалари ва тиббий буюмлар сотиб олиш учун жорий йилда 914,6 миллиард сўм, яъни ўтган йилдагига нисбатан 2,5 баробар кўп маблағ йўналтирилди.\n2025 йилгача мўлжалланган концепция ишлаб чиқилмоқда\nТиббиётни янада ислоҳ қилиш ва сифат даражасини ошириш борасидаги саъй-ҳаракатлар изчил давом эттирилмоқда. Бу борада илғор хорижий давлатлар тажрибаси ўрганилиб, юртимиздаги халқаро ташкилотлар билан ҳамкорлик қилиняпти.Соғлиқни сақлаш тизимини тубдан ислоҳ қилиш ва такомиллаштириш бўйича тегишли қарор ишлаб чиқилиб, бир неча бор халқаро ташкилотлар иштирокида муҳокама қилинди ҳамда умумхалқ муҳокамасига қўйилди.\nУшбу ҳужжат билан тиббиёт тизимининг 2025 йилгача мўлжалланган 7 йиллик ривожлантириш концепцияси ишлаб чиқилмоқда. Унга кўра, биринчи навбатда,соғлиқни сақлашни бошқариш ва молиялаштириш тизими тубдан такомиллаштирилади. Шунингдек, тиббий суғурта тизими жорий қилинади.Бунда ходимларнинг моддий манфаатдорлигини кучайтириш ҳам назарда тутилган.\nҚолаверса, Концепцияда давлат-хусусий шерикчилик ва тиббий туризмини ривожлантиришга катта аҳамият қаратилади.\nДарҳақиқат, хусусий тиббиётни ривожлантириш, хорижий ҳамкорларга етарли шароитлар яратган ҳолда, уларни республикамизга жалб этиш, давлат ва хусусий тиббиёт ўртасида соғлом рақобатни шакллантириш соҳа келажагидир. Ўтган қисқа фурсатда тизимда хусусий секторни ривожлантириш бўйича учта муҳим қарор қабул қилингани ҳам ушбу йўналишга қаратилаётган эътибордан далолат.\nДиққатга сазовор жиҳати, хусусий тиббиёт муассасаларида ихтисослик турлари 50 тадан 126 тага кўпайди, 2022 йил 1 январгача солиқ ва божхона тўловлари бўйича имтиёзлар берилди. Натижада жорий йилнинг ўтган 9 ойи мобайнида 635 та янги хусусий тиббиёт муассасаси ташкил этилиб, уларнинг умумий сони 4312 тага етди. Янги шифо масканларининг 295 таси олис туманларда, 340 таси шаҳар ва вилоят марказларида жойлашган. Хусусий тиббиёт муассасаларига Хиндистон, Россия, Корея Республикаси, Туркия сингари давлатлардан келган мутахассислар ишга қабул қилинмоқда.\nЎтган йили декабрь ойида ўтказилган йиғилишда Юртбошимиз томонидан Соғлиқни сақлаш вазирлигига кадрлар етишмовчилигини бартараф этиш бўйича бир қанча топшириқлар берилиб, унинг ижро механизми ҳам аниқ кўрсатиб ўтилган эди. Ўтган 10 ой мобайнида соғлиқни сақлаш тизимида мавжуд 12 мингта вакант иш ўрнидан 6 минг 600 таси қопланган.2019 йилнинг охиригача 5800 вакант ўринлардан 4 мингтасини клиник ординатура ва қайта тайёрлаш курслари битирувчилари ҳамда бакалавриат ҳисобидан қоплаш чоралари кўрилади.\nИнновацион технологиялардан авиация техникасигача\nЗамонавий тиббиётни юқори технологияларсиз тасаввур қилиб бўлмайди. Шунга кўра, трансплантология ривожига алоҳида эътибор қаратилмоқда ва бу келгусида ҳам давом этади. Авваллари мамлакатимизда бундай даволаш имкониятларининг йўқлиги туфайли одамлар чет мамлакатларга даволаниш учун боришга мажбур бўлишар, бу эса жуда катта харажатни талаб қиларди. Эндиликда вазият тубдан ўзгаради, шунингдек, маҳаллий клиникаларда даволаниш учун янада қулай шароит яратилади. Бунинг учун эса олий тиббиёт муассасаларининг клиникалари ривожига, уларда юқори технологияли даволаш усулларининг жорий қилинишига урғу берилиши аҳолини мамнун этиши шубҳасиз. Бу ҳудудий клиникаларда шифокорларни тайёрлаш ва юқори технологияларни татбиқ қилиш учун ҳам шароит яратади. Келгусида мамлакатдамизда молекуляр ва нуклеар тиббиёт, робот ёрдамидаги операциялар учун ускуналар ва даволашнинг бошқа юқори технологияли жарроҳлик усулларини жорий қилиш ҳам кўзда тутилган.\nАгар кузатадиган бўлсак, ривожланишнинг инновацион йўлидан бораётган мамлакатларда “ақлли технологиялар” барча соҳаларда кенг татбиқ этилмоқда: “Ақлли уй”, “Ақлли қишлоқ”, “Ақлли шаҳар” каби тизимлар мамлакатнинг муваффақиятли ва барқарор ривожланишини таъминламоқда. Чунки “ақлли технологиялар”дан мақсад — кам вақт ва куч сарфлаб, юқори натижага эришишдир. Мамлакатимизда ҳам “Ақлли тиббиёт” тизими айни шу мезон асосида ишлаб чиқарилмоқда. Ушбу технологиялар касалликларни олдиндан аниқлаш, уларни масофадан профилактика қилиш имконини берувчи йирик бир тизим ҳисобланади. Бу эса фойдаланувчига исталган вақтда ва исталган жойда тиббий хизматдан фойдаланиш имконини яратади. Энг муҳими, хизмат сифати энг чекка қишлоқда ҳам, пойтахтда ҳам бир хилда бўлиши таъминланади. У ўз ичига бирламчи тиббий бўғиндан тортиб, шошилинч ва ихтисослаштирилган тиббий хизматгача бўлган жараёнларни ҳам қамраб олади.\nУзоқ муддатли истиқболда минтақалардаги самарасиз фаолият кўрсатаётган шифохоналар фаолияти тўхтатилиб, стационар тиббиёт муассасалари тармоғини оптималлаштириш режалаштириляпти. Ривожланган мамлакатлар тажрибасига мувофиқ, тиббий хизматларнинг деярли барча жабҳасини ўз ичига олган йирик замонавий, кўп профилли тиббиёт марказлари ишга туширилади. Фавқулодда вазиятларда тезкор ёрдам кўрсатиш учун транспорт инфратузилмасини ривожлантиришга ҳам алоҳида эътибор қаратилади. Шифокорлар энг қисқа фурсатларда керакли манзилга етиб бориб, шошилинч ёрдамга муҳтож беморни стационарга етказишлари учун замонавий ва реанимацион автомобиллар, темирйўл транспортида махсус вагонлар ва ҳатто вертолётлар билан таъминланади.\nХулоса ўрнида айтганда, юртимизда тиббий хизмат кўрсатиш сифати ҳамда юқори технологияли даволаш усуллари янада ривожланиб, шифокорларнинг аҳоли саломатлиги йўлида янада самарали фаолият юритишига замин яратилмоқда. Провард мақсад эса Президентимиз таъбири билан айтганда, “Тиббиёт ходими саломатлик посбонларидир. Уларга халқ ишониши, улар эса халқни ишонтира олиши керак”.\nТиббиёт ходимлари куни арафасида қайд этиб ўтишўринлики, тизимни янада такомиллаштиришга қаратилган улкан чора-тадбирлар ижросийўлида изчил фаолият юритаётган соғлиқни сақлаш соҳасининг фидойи вакиллари бундан кейин ҳам куч-ғайрат ва фаоллик кўрсатишларига ишонамиз.\nҲозирги вақтда сайтда: 333та фойдаланувчи


Сентябрь ойидан МГИМОнинг Тошкент филиали ўз фаолиятини бошлайди - Халқ сўзи\n17:08 11 Февраль 2019 Жамият\nЯқинда Ташқи ишлар вазирлигида Ўзбекистон Республикаси Президенти Маслаҳатчиси, Жаҳон иқтисодиёти ва дипломатия университети ректори Абдужаббор Абдувахитовнинг мамлакатимизга Москва давлат халқаро муносабатлар институти (МГИМО) делегациясига бошчилик қилиб келган мазкур олий таълим муассасасининг проректори Артём Малгин билан учрашуви бўлиб ўтди. Бу ҳақда ТИВ матбуот хизмати хабар берди.\nУчрашувда баҳорда Тошкент шаҳрида МГИМО битирувчиларининг V Халқаро форумини ўтказиш ва институт филиалини очиш билан боғлиқ амалий жиҳатлар муҳокама қилинди.\n“Биргаликда келажак сари” номли МГИМО битирувчиларининг Биринчи Умумжаҳон форуми 2013 йилда Боку шаҳрида ўтказилиб, унда мазкур таълим муассасасининг 25 давлатдан келган 400 га яқин битирувчилари иштирок этган. Умуман МГИМО Битирувчилари ассоциацияси алоқа базаси 50 мингта исмдан ташкил топган.\nТошкент шаҳрида МГИМО филиали фаолиятини йўлга қўйиш бўйича аввал эришилган келишувларни амалга оширишнинг бориши, жумладан, бинони таъмирлаш ва ўқув анжомлари билан таъминлаш билан боғлиқ масалалар юзасидан фикр алмашилди.\nМГИМОнинг Тошкент филиали жорий йилнинг сентябрь ойидан бакалавриат ва магистратура йўналишлари бўйича тўлақонли фаолият кўрсата бошлаши режалаштирилмоқда.


Репортаж: Демократик янгиланиш масаласига дахлдор халқаро анжуман » Muzlik.uz - O‘zbekiston yangiliklari\n18 февраль куни Тошкентда «Ўзбекистон Республикасида давлат ва жамият қурилишининг янги босқичи, мамлакатни демократик модернизациялашда парламент ва ҳокимият вакиллик органларининг ролини ошириш» мавзусидаги халқаро конференция бўлиб ўтди. Анжуман Олий Мажлис Сенати ва Қонунчилик палатаси, «Юксалиш» умуммиллий ҳаракати ҳамда Конрад Аденауэр фондининг Марказий Осиёдаги ваколатхонаси билан ҳамкорликда ташкил этилди. «Газета.uz» мухбири анжуманни тўлиқ кузатиб, ундаги асосий фикрларни бир мақолага жамлади.Норбоеванинг ҳаракатлар режаси Анжуманда кириш сўзини ўқиб эшиттирган Сенат раиси Танзила Норбоева парламент олдида турган асосий вазифаларга тўхталди. Унинг айтишича, бугунги замон талабларига жавоб берадиган қонунларни қабул қилиш, уларнинг ҳаётга татбиқ этилишини таъминлаш парламент зиммасидаги асосий вазифа бўлади. Шунингдек, парламент назорати институтини такомиллаштириш, ижро органларининг жавобгарлиги, масъулиятини ошириш Сенатнинг бирламчи вазифасидир. "Газета.uz"да реклама Фото: Алишер Рўзиохунов / «Газета.uz». «Шу ўринда маҳаллий кенгаш депутатларининг фаоллигини ошириш бугунги куннинг талаби эканлигини ҳам ҳеч ким инкор эта олмайди. Бугун маҳаллий кенгашларга сайланган 6570 нафар депутатлар билан Сенат ҳамкорликда фаолият кўрсатиш механизмларини ишлаб чиқди. Депутатларнинг салоҳиятини ошириш юзасидан доимий ишлайдиган махсус ўқув курслари ташкил этилди. Барча туман ва шаҳарларда депутатлар хонаси, сенаторлар хонаси ташкил этилди», — деди сенатор Норбоева.Депутатлар ва «Юксалиш» ҳаракатининг мониторинг гуруҳлари Иштирокчилар диққат марказида бўлган яна бир масала — сиёсий тизимни модернизациялаш шароитида парламент назорати самарадорлигини оширишдан иборат бўлди. Бу борада халқ депутатлари маҳаллий кенгашлари депутатлари ва «Юксалиш» ҳаракатининг ҳудудий бўлинмалари ходимлари ва экспертларидан иборат доимий фаолият олиб борувчи вилоят ҳокими томонидан тасдиқланадиган мониторинг гуруҳи тузиб, президент мурожаатномаси ҳамда Илм, маърифат ва рақамли иқтисодиётни ривожлантириш йилида амалга ошириш учун тасдиқланадиган давлат дастурининг бажарилиши юзасидан доимий мониторинг тадбирлари ўтказиб, ҳар ойда Сенатга ахборот ва таклифлар киритиш муҳимлиги таъкидланди.Парламентдан холи бўлган хавфсизлик ва ташқи сиёсат масаласи Сенат раисининг биринчи ўринбосари Содиқ Сафоевнинг таъкидлашича, қонунлар халқ манфаатини қанчалик ҳимоя қилишига эътиборни қаратиш лозим. Уларни қабул қилишда етук эксперт ва соҳа вакиллари фикрига қулоқ тутиш лозим. «Сенат қўмиталари қошида экспертлар кенгаши тузилмоқда. Демак, парламентнинг аналитик салоҳиятини белгилаш — энг долзарб масалалардан бири… Ҳар бир қонунни қабул қилишда, унинг келажакда самарали ишлаш механизми ҳақида тасаввурга эга бўлишимиз лозим. Менимча, тўғридан-тўғри амал қилувчи қонунларни кенг жорий этиш вақти келди», — дея қайд этди сенатор. Унинг айтишича, илгари хавфсизлик ва ташқи сиёсат масалалари тўлалигича ижро ҳокимияти измида бўлган. Эндиликда парламент иштирокисиз бу соҳадаги фаолият самарали бўлолмаслиги тан олинди.Қонун устуворлиги ва коррупция Адлия вазири Русланбек Давлетовнинг билдиришича, жараёнлар кетидан пайдо бўлаётган ҳисобот эмас, натижа аҳолини қизиқтирмоқда. Шу туфайли, ижро ҳокимиятининг фаолиятидан асосий муддао натижага қаратилиши керак, деб ҳисоблайди у. «Иқтисодий ислоҳот қилмоқчи бўлсак-да, қонун устуворлигини таъминлаш муҳим вазифа бўлади. Яъни ҳеч қайси соҳада қонун устуворлигини таъминламай, кўзланган натижага эришмаймиз. Бу бешинчи даражадаги масала эмас, балки биринчи даражадаги қадриятга айланиши лозим», — дея фикр билдирди вазир. Адлия вазири коррупция омилига «жамиятнинг энг катта емирувчиси» дея баҳо берди. Унга қарши юқори минбардан очиқ сиёсий ирода билдирилмоқда, деди Русланбек Давлетов. Фото: Алишер Рўзиохунов / «Газета.uz» «Умуман айтганда, Ўзбекистонни илгарига сурадиган омил фақат институтлар, институтлар ва, яна, институтлар бўлади. Инсон омилига, шахсга боғланмайдиган, ташқи таъсирга берилмайдиган, кўринмайдиган муносабатлари қонунлар асосида тартибга солинадиган институтлар Ўзбекистонимизни ривожлантиради», — деди вазир. Русланбек Давлетов сўзида маҳаллий кенгаш депутатлари шижоати жамият кутилмасига мос келмаслигини тан олиб, қайд этди. Гарчи у ҳудудлардаги депутатларнинг турғун фаолиятига сабаб бўлувчи омилларни очиқламаган бўлса-да, кенгашга раислик қилиш ва ижро ҳокимиятининг кенгашга таъсири кучли эканига шаъма қилди. Анжуман иштирокчилари тадбир сўнггида Парламент мувофиқлаштирувчи комиссиясини ташкил этиш бўйича тавсиясини билдирди. Унинг вазифалари этиб, қуйидагилар белгиланиши назарда тутилган:жамият ҳаётининг барча соҳаларида ишлаб чиқиладиган қонун лойиҳаларини оммавий муҳокамаларини ташкил этиш, уларнинг ўз вақтида қабул қилиниши ва ижроси устидан назорат ишларини мувофиқлаштириш;дастурлар ижроси устидан самарали парламент назоратини амалга ошириш ишларини мувофиқлаштириш;Сенат ва Қонунчилик палатасининг маҳаллий кенгашлар билан ҳамкорлигини янада кучайтириш, маҳаллий Кенгашлар депутатларининг билим ва кўникмаларини ошириш ишларини мувофиқлаштириш;рақамли иқтисодиётни ривожлантириш соҳасида ижро ҳокимияти томонидан амалга оширилаётган чора-тадбирлар устидан самарали парламент назоратини мувофиқлаштириш;жамият ҳаётида хотин-қизларнинг ижтимоий-сиёсий фаоллигини ошириш ва уларни қўллаб-қувватлаш борасидаги амалга оширилаётган ишлар устидан парламент назоратини мувофиқлаштириш;БМТ Барқарор тараққиёт мақсадлари ижросини назорат қилиш жараёнида парламент ва халқ депутатлари маҳаллий Кенгашлари ролини ошириш бўйича тавсиялар ишлаб чиқиш;хорижий мамлакатлар билан муносабатларни ривожлантиришда парламентнинг ролини янада кучайтиришга қаратилган Парламент дипломатияси концепцияси доирасида амалга ошириладиган ишларни мувофиқлаштириш. Шунингдек, бизнес-омбудсман, депутатлар ва жамоатчилик иштирокида тадбиркорлар билан мунтазам мулоқот қилишни таъминлаш ҳамда уларга кўмак бериш вазифалари қўйилди.\nПрокуратура органлари фаолияти устидан парламент назорати кучайтирилади


Саломлашиш туфайли кишилар ўртасида узаро ҳурмат, самимият ва бир-бирига нисбатан меҳр-муҳаббат пайдо бўлади. “Ас-Салом” Аллоҳ таолонинг гўзал исмларидан биридир. Яхшилаб салом беринг, яхшилаб алик олинг. Аллоҳ таоло Қуръон каримда: “Қачон сизларга бирор саломлашиш (ибораси) билан салом берилса, сизлар ундан чиройлироқ қилиб алик олингиз ёки ўша (ибора)ни қайтарингиз. Албатта, Аллоҳ ҳар бир нарсани хисобга олувчи зотдир” (Нисо, 86).\nАйрим инсонлар “ассомалайкум”, “соммайкум” ва айрим аёллар «Ассалом» дея нотўғри талаффуз қилишганида, бу гўзал дуонинг маъноси бузилади. Саломлашишнинг яна бир фазилати, учрашганида ким биринчи бўлиб салом берса, унинг савоби янада улуғ бўлади. Биринчи бўлиб салом беришни одат қилиш яхши. Салом берувчи киши “Ассалому алайкум ва рахматуллоҳи ва баракотуҳ” деб салом бериши афзалдир. Унга жавоб берувчи ҳам кўплик шаклида “Ва алайкум ассалом ва раҳматуллоҳи ва барокатуҳ” демоғи фарздир, гарчи салом берувчи бир киши бўлса-да, шундай салом бериш лозим. Аллоҳ таоло мўминларни салом беришга буюради: “Эй имон келтирганлар! Ўз уйларингиздан ўзга уйларга то изн сўрамагунингизча ва эгаларига салом бермагунингизча кирмангиз! Мана шу сизлар учун яхшидир. Зора, (бу гапдан) эслатма олсангиз” (Нур, 27). Расулуллоҳ (алайҳиссалом) кишиларнинг одобли бўлишида саломнинг ўрни ўта муҳимлигини, унда ажру савоб зиёда бўлишини таъкидлаганлар. Пайғамбаримиз (алайҳиссалом): “Бир-бирингиз билан саломлашиб юринглар, шунда ўрталарингизда меҳр-муҳаббат уйғонади”, дея марҳамат қилганлар. Мана шу биргина салом сўзи кишини эзгуликка, меҳр-шафқат ва покликка, ҳақиқий инсонийликка чорлайди.\nИмом Бухорий ривоят қилади. «Бир киши Расулуллоҳдан (алайҳиссалом): “Исломнинг қайси амали яхши?” деб сўради. Пайғамбаримиз (алайҳиссалом): “Таом бериш ва таниган-танимаган одамга салом бериш”, дея марҳамат ҳузурларига бир киши келди ва “Ассалому алайкум”, деди. Унга (саломига) жавоб берилди. Пайғамбаримиз (алайҳиссалом): “Ўн”, дедилар. Сўнгра бошқа бир киши келди ва: “Ассалому алайкум ва раҳматуллоҳи”, деди. Унга (саломига) жавоб берилди. Пайғамбаримиз (алайҳиссалом): “Йигирма”, дедилар. Сўнгра яна бошқа киши келди ва: “Ассалому алайкум ва раҳматуллоҳи ва барокатуҳ”, деди. Унга ҳам жавоб берилди. Пайғамбаримиз (алайҳиссалом): “Ўттиз”, дедилар». Бу ерда саломнинг савоб даражасига ишора қилинган эди. Яна бир ҳадиси шарифда: “Мўмин бўлмагунингизча жаннатга кирмайсизлар. Узаро муҳаббат қилмагунингизча мўмин бўлолмайсизлар. Сизларни ўзаро муҳаббатли бўлишга сабаб бўладиган амалга далолат қилайми? Орангизда саломни кенг тарқатинглар”, дейилган. Салом бериш одоби уловдаги кишининг пиёдага, юрувчи ўтирганга, озчилик кўпчиликка, кичикнинг каттага салом беришидир. Имом Бухорий ривоят қилади. «Расулуллоҳ (алайҳиссалом): “Уловдаги пиёдага, юрувчи ўтирганга ва озчилик кўпчиликка салом беради”, дедилар». Катталарнинг олдин салом бериши фарзандга салом бериш таълимини сингдиришнинг яхши йўлидир. Бу борада барчамизнинг илк муаллим ва мураббийимиз бўлган Пайғамбаримизга (алайҳиссалом) эргашиш лозим. Расулуллоҳнинг (алайҳиссалом) олдиларидан болалар ўтиб қолса, биринчи бўлиб салом берардилар. Имом Бухорий ривоят қилади. «У киши болаларнинг ёнидан ўтатуриб, уларга салом бердилар ва: “Пайғамбаримиз (алайҳиссалом) шундай қилардилар”, деди».\nБир ҳадиси шарифда: “Пайғамбаримиз (алайҳиcсалом) ўйнаб турган болалар ёнидан ўта туриб, уларга салом бердилар”, дейилган. Пайғамбаримиз (алайҳиссалом) биз умматларига бу хусусда жуда гўзал таълимни берган эканлар. Ҳатто ёш болаларга ҳам олдин салом берганлари барчамизга бирдек улкан ибрат ва сабоқ бўлиши лозим. Пайғамбаримиз (алайҳиссалом) “Ким саломга алик олса, бас, ўзига ва ким алик олмаса, у биздан эмас”, дедилар. Имом Термизий ривоят килади: “Ё Аллоҳнинг Расули, икки киши йўлиққанида, қай бири биринчи салом беради?” дейилди. “Аллоҳ таолога яқинроғи”, дедилар. Учрашиб қолган икки кишининг қайси бири аввал салом берса, Яратган Раббимиз наздида азиз ва даражаси баланд саналар экан. Шу боис, ёши катталарнинг ёши кичиклар олдин салом беришини кутиб турмасдан салом бермоғи фазилат ҳисобланади. Чунки бу амали билан катта гуноҳлардан бўлган кибрни синдириб, улкан ажру савобларга эга бўлади. Фарзандлар ахлоқ одобли бўлиб кўча-кўйда таниган ва танимаган кишиларга хам салом беришни ўрганса, албатта, уларнинг мурғак қалбида меҳру оқибатнинг илк куртаклари уйғонади. Улуғ ёшдаги қария ёнидан салом бериб ўтган бола билан салом бермасдан ўтган бола баробар эмас. Динимиз амалларининг тароватини қаранг, бизнинг назаримизда оддий ҳолат бўлиб кўринган биргина салом-алик билан неча-неча қалблар бир-бирига меҳр ила боғланиб, ўртадаги гинаю адоватлар унутилиб, эзгуликлар кўпаяди. Инсонлар ўртасидаги, хусусан, ака-укалар, қариндошлар ва қўни-қўшниларнинг ўзаро ҳурматлари, меҳру оқибатлари ортади, элу юртнинг янада обод бўлиши ва жамиятнинг равнақ топиши йўлида ҳамжиҳатлик мустаҳкамланади.\nУктам Қурбаниязов, Амударё тумани «Нўғой эшон» жоме масжиди имом-хатиби.\n202 мәрте оқылды


Шавкат Мирзиёев Сардоба масаласида Элбошига сим қоқди - EFFECT.UZ\n. 13:01 | 08.05.2020\nБугун, 8 май куни Ўзбекистон Республикаси президенти Шавкат Мирзиёев Қозоғистон Республикасининг Биринчи президенти – Элбоши Нурсултон Назарбоев билан телефон орқали мулоқот қилди. Бу ҳақда президент матбуот хизмати хабар бермоқда.\nИкки мамлакатда коронавирус инфекцияси тарқалишига қарши кураш самарали кечаётгани мамнуният билан қайд этди. Ушбу хавфли касалликнинг олдини олиш ва даволашда ваколатли идораларнинг яқиндан мувофиқлашуви ва ҳамкорлигини давом эттириш муҳимлиги қайд этилди.\nTeglar:Қозоғистон, Нурсултон Назарбоев, Шавкат Мирзиёев\nСирдарё, Андижон ва Наманганда 32 бемор коронавирусдан тузалди, соғайганлар 1700 га яқинлашмоқда\nУрганчга Aктау шаҳридан авиақатновлар йўлга қўйилди. Самолёт ҳафтада икки марта учади


Афғон муаммосини минтақа давлатлари еча оладими?\n16 апрел 2021, Тошкент вақти: 12:29\nАфғонистонда банг ишлаб чиқариш асосий даромад манбаи бўлиб қолар экан, бу мамлакатда барқарорлик ўрнатилишига ҳеч ким ишонмайди\nЎтган ҳафтада Душанбеда ўтказилган тадбирда Тожикистон афғон муаммоларини минтақа давлатлари мустақил ҳал этиши зарурлиги юзасидан таклифни ўртага ташлади.\nМазкур таклиф Тожикистон президенти қошидаги стратегик тадқиқотлар маркази директори Суҳроб Шарипов томонидан илгари сурилди.\n- Марказий Осиё халқаро доираларда ягона субъект сифатида тан олинмайди. Мен бундай қарашга розиман, чунки Марказий Осиёга кирган ҳар битта давлатнинг ўз манфаатлари бор. Тожикистон ҳам, Ўзбекистон ҳам, Қирғизистон ва бошқа давлатлар ҳам “биз ҳар қандай масалада ягона фикрдамиз”, дея даъво қила олмайди. Бироқ Афғонистон масаласига келсак, минтақа давлатларининг аксарияти ягона қарашга эга ва бу масалада улар бир-бирларини қўллаб-қувватлашади. Шуни назарга олган ҳолда, Марказий Осиё давлатлари Афғонистонда тинчлик қарор топиши учун унинг иқтисодиётига ҳисса қўшиш каби масалаларда ўзлари мустақил равишда ва бир ёқадан бош чиқариб иш қилишлари керак. Бу ерда Россия ва Ғарбнинг аралашуви ортиқча, - деди Суҳроб Шарипов.\nСтратегик тадқиқотлар маркази директорининг таъкидича, Тожикистон ҳукумати Афғонистон иқтисодиётига сезиларли ҳисса қўшмоқда. Масалан, электр энергияси экспорти, чегара ҳудудидаги қишлоқларга сув чиқариб бериш, икки давлат куч ишлатар тизимлари билан ҳар томонлама ҳамкорлик қилиш ва ҳакозолар ана шулар жумласидандир.\n- Аммо бу ёрдамларни яна ҳам кенгайтириш мумкин. Масалан, Афғонистон миллий армиясини мустаҳкамлаш мақсадида Марказий Осиё давлатларидан Ўзбекистон, Қозоғистон ва Тожикистон афғон ҳарбий кадрларини ўз маблағи ҳисобига ўқитиши мумкин, - деди Шарипов.\nАснода Ўзбекистон Миллий университет профессори Фарҳод Толибов Марказий Осиё Афғонистонга - қайси йўналишда бўлишидан қатъий назар - мустақил равишда кўмаклаша олмаслигини урғулайди:\n- Ўзбекистон ёки Марказий Осиёнинг бошқа мамлакатлари мустақил равишда Афғонистонни тиклаш ва Афғонистонда тинчлик ўрнатиш борасида етарли салоҳиятга эга эмас. Шунинг учун бунга халқаро ҳамкорлик орқали, халқаро ташкилотлар, АҚШ, НАТО билан ҳамкорлик қилган ҳолда иштирок этиш керак, - деди ўзбекистонлик олим.\nАйни пайтда, профессор Толибов фикрича, Афғонистон муаммосини ҳал қилишда Марказий Осиё давлатлари фаолроқ бўлишлари мумкин, холос.\nЎзбекистон вакили ўтган давр ичида ўз мамлакатининг Афғонистонга кўрсатган ёрдами хусусида ҳам тўхталиб ўтди:\n- Ўзбекистон гуманитар соҳада, электр энергияси экспорти, шифохоналар, йўллар, кўприклар қуриш ва ўқув муассасалари барпо қилиш каби соҳаларда Афғонистонга анча ёрдам берди. Аммо шу ҳам Америка ҳукумати кўмагида амалга оширилди. Бу ёрдамлар гуманитар соҳада берилаяпти, ҳарбий соҳада эмас, - деди Фарҳод Толибов.\nАммо афғон муаммолари билан шуғулланаётган таҳлилчилар, кўрсатилаётган ёрдамларга қарамай, бу мамлакатда тинчлик ўрнатиш уринишлари ҳозирча самара бермаслигини таъкидламоқдалар. Баъзи кузатувчилар фикрича, Афғонистоннинг сиёсий, иқтисодий ва ижтимоий ривожидан минтақа давлатларидаги айрим доиралар манфаатдор эмас. Чунки Афғонистондаги сиёсий-иқтисодий турмуш изга тушса, бу мамлакатда етиштирилаётган банг моддалари миқдори камайтирилиши эҳтимоли бор, бу эса минтақа давлатларидаги манфаатдор доираларни банг савдосидан келаётган мўмай даромаддан маҳрум қилиши мумкин. Шунинг учун ҳам кузатувчилар бу ҳудуддаги сиёсий ўйинлар ҳали узоқ давом этишини тахмин қиладилар.


Яна бир спортчи олти ойга дисквалификация қилинди\n14 апрел 2021, Тошкент вақти: 21:52\nҚароргоҳи Лозанна шаҳрида жойлашган Халқаро Гимнастика федерацияси FIG ўзбекистонлик гимнастикачи Луиза Галиулинани олти ойга халқаро мусобоқалардан четлатди.\nФедерация матбуот вакили Филип Силаччининг Озодликка маълум қилишича, бу қарор Галиулинанинг Лондон Олимпиадаси пайтида допинг истеъмол қилгани ва иккинчи текширув натижалари ҳам буни тасдиқлагани асосида қабул қилинган:\n- Иккинчи текширув ҳам спортчи организмида тақиқланган фуроцемид моддаси бўлганини тасдиқлади ва шу асосда федерациямиз 13 ноябр куни бу гимнастикачини олти ойга халқаро мусобоқалардан дисквалификация қилишга қарор берди, деди Силаччи.\nХалқаро Гимнастика федерациясининг 13 ноябр куни қабул қилган қарори тест олинган 1 августдан бошлаб кучга киргани боис¸ 20 ёшли Луиза Галиулина 2013 йилнинг 30 январига қадар спорт мусобақаларида қатнаша олмайди.\nШу билан бирга Халқаро федерация Ўзбекистон Гимнастика федерациясига 2000 швейцария франки (2100 АҚШ доллари) миқдорида жарима ҳам солди.\nЎзбекистон томони Халқаро Гимнастика федерацияси қарори юзасидан 21 кун ичида шикоят топшириши мумкин. Ўзбекистон Гимнастика федерацияси президенти мамлакат раҳбарининг кенжа қизи Лола Каримовадир.\nОзодлик мухбири билан суҳбатда Ўзбекистон Гимнастика федерацияси бош котиби Гўзал Филипова¸ Халқаро федерация қароридан хабари борлиги, лекин бу юзадан фақат ёзма тарзда изоҳ бериши мумкинлигини айтди.\nОзодликнинг ëзма мурожаатига эса ҳозирча Филиповадан жавоб келмади.\nЛуиза Галиулина Лондон Ёзги Олимпиадасида Ўзбекистонни тамсил этган ягона спорт гимнастикачиси эди.\nҚонида тақиқланган фуроцемид моддаси топилганидан сўнг у дастлаб вақтинча мусобоқалардан четлатилиб, кейин Олимпиада қишлоғидан ҳайдалган эди.\nГалиулина ўтмишда бир қатор халқаро мусобоқаларда муваффақиятли чиқишлари билан танилган ўзбек гимнастикачисидир.\nУ Қатарда 2005 йили бўлган Осиё чемпионати ҳамда 2010 йили Хитойда ўтказилган Осиё ўйинларининг бронза медалларини қўлга киритган.\n2011 йилда спорт гимнастикаси бўйича Белгияда бўлиб ўтган Жаҳон кубоги мусобақаларида ҳам Галиулина учинчи ўринни олишга муваффақ бўлган эди.\nЛуиза Галиулина Лондон олимпиадасида тақиқланган модда истеъмол қилгани сабабли мусобақалардан расман четлатилган ўзбекистонлик ягона спортчи эмас.


Тоғай Муроднинг “қўшиқлари“ бир жилдга жамланди - Халқ сўзи\nТоғай Муроднинг “қўшиқлари“ бир жилдга жамланди\n12:23 25 Июнь 2018 Маданият\nШундай асарлар бўладики, ҳаётингни ўзгартириб юборади, дунёқарашингни, қалбингни ағдар-тўнтар қилиб ташлайди. Мактаб даврида Жек Лондоннинг “Мартин Иден“ асарини ўқиб бениҳоя таъсирланган эдим. Кейин эса Тоғай Мурод деган бир улкан АДАБИЁТга дуч келдимки, унинг асарлари қалбимни ром этди-қўйди. Ака-укаларимиз билан талашиб-тортишиб китоб ўқирдик. Аммо акаларим ҳам, укаларим ҳам Тоғай Муродни ўқишмади. “Тили бошқача экан”, дейишди. Мен эса ана шу “бошқача” ёзадиганнинг асарларини ўқиб, бутун вужудим билан ёзувчининг ижод оламига мафтун бўлиб қолдим. Назаримда, у ўз асарларини қўли билан ёзмаган: юрагини шундоқ қоғознинг устига қўйгандек.\nЎзбекистон Ёзувчилар уюшмасида 22 июнь куни Ўзбекистон халқ ёзувчиси Тоғай Муроднинг танланган асарлари тақдимотида ҳам адибнинг ҳар бир китоби ана шундай ўзига хос хислатларга эга бўлганлиги ҳақида сўз юритилди.\nЎзбекистон халқ ёзувчиси Саид Аҳмад Тоғай Мурод асарларини қўшиққа ўхшатган эди. Устоз адиб ҳақ. Дарҳақиқат, булар шунчаки эмас, балки юракнинг туб-тубидан отилиб чиққан, дилларни ром этгувчи, халқимизнинг дардини куйлагувчи қўшиқлардир. Ижро этиладиган ашулалар бор, буни ҳаммамиз биламиз, аммо ўқиладиган қўшиқ, ўқиганда ҳам ҳузурланиб, кўнгилдан изтироб туйиб мутолаа қилинадиган қўшиқнинг таъсири, таассуроти, “таъми” ўзгача бўлишини биз Тоғай Мурод асарлари орқали англаб етдик.\nАдиб бир асарини “Юлдузлар мангу ёнади” деб номлаган эди. Шубҳасиз, унинг чин ўзбекона, чин миллатпарвар, халқпарвар асарлари ҳам абадиятга дахлдордир.\nТадбирда адибнинг заҳматкаш шогирдлари, у киши билан бир даврада суҳбатдош бўлиш бахтига муяссар бўлган кишилар, таниқли шоир, ёзувчи ва адабиётшунос олимлар, ёш тадқиқотчи ҳамда ҳаваскор ижодкорлар иштирок этишди.\nШоир Шодмонқул Саломнинг адиб ҳаётига бағишланган шеъри йиғилганларда катта таассурот қолдирди.\n“Шарқ” нашриётида чоп этилган китобда адибнинг тўрт қисса ва икки романи бир жилдда жамланган.


Сурия инқирози: Алеппода қақшатқич жанглар кетмоқда - BBC O'zbek\nСурия инқирози: Алеппода қақшатқич жанглар кетмоқда\nImage caption Сурия давлат телевидениеси исёнчиларни "четдан катта миқдордаги қуроллар билан рағбатлантирилаётган террористлар", деб атаган.\nСуриядаги исёнчилар Алеппонинг катта кисмини назорат килиб турганига карамасдан, мухолифат фаолларига кура, ишғол қилинган туманларни узоқ ушлаб туриш имконсиз кўринмоқда.\n"Сурия давлатини барпо қилиш" мухолиф ҳаракатининг асосчиси Талал ал-Майхонийнинг Би-би-сига айтишича, исёнчиларга яхши қуролланган ҳукумат кучларига қарши етарли қурол-яроғ мавжуд эмас.\nЎтган ҳафта Сурия армияси Дамашқнинг бир қанча ҳудудларини исёнчилардан қайтариб олишга муваффақ бўлган.\nАл-Майхонийга кўра, Алеппонинг кўп аҳолиси ўз турар жойларини ташлаб чиқишган, мактабларда ва университетларнинг ётоқхоналарида яшашмоқда.\nАлеппо ҳафта давомида қаттиқ жанглар майдонига айланган. Ҳукумат кучлари тикучарлар ва қирувчи учоқлардан шаҳарнинг шарқий, жанубий туманларига ҳужумлар уюштирган.\nСурия давлат телевидениеси армия жангариларга қарши жанглар олиб бораётганини ва кўплаб исёнчилар ўлдирилганини хабар қилган.\nМинглаб сурияликлар Туркия, Ливан, Иордания ва Ироққа қочиб ўтишда давом этишаётгани айтилган.\nАйни пайтда АҚШ расмийлари Суриянинг Бирлашган Араб Амирликлари ва Кипрдаги дипломатлари мухолифат томонига ўтишганини маълум қилганлар.\nБМТ бош котиби Пан Ги Мун жаҳон ҳамжамиятини Суриядаги қон тўкишларни тугатиш учун биргаликда ҳаракатга чақирган.\nРоссия Ташқи ишлар вазири Сергей Лавров ғарб давлатларининг Дамашқдаги портлашга бўлган муносабатини "жирканч" деб атаган.\nДамашқда ҳудкуш ҳужумчи портлаши натижасида Суриянинг тўртта юқори лавозимли раҳбарлари ҳалок бўлишган эди.\nМосквадаги матбуот анжуманида чиқиш қилган Лавров Американинг БМТдаги вакили Сюзан Райснинг сўзларини келтиради.\n"Райс хонимнинг сўзларига кўра, бу портлаш Ғарбни уйқудан уйғотиб, Сурия масаласида бир қарорга келишини тезлаштириши керак экан", - дейди у.\n"Русча айтганда, бу Хавфсизлик Кенгаши бизнинг айтганимизни қилмагунича шундай террорчилик амалларини қўллайверамиз, дегани. Бу умуман жирканч ёндошиш.Терроризмни тўғридан-тўғри ёқлашдир",- деб айтган Сергей Лавров.\nУч ҳафта олдин мухолифат томонига ўтгани айтилган генерал Манаф Тлас сурияликларни "озод ва демократик Сурияни тузиш учун бирлашиш"га чақирган.\nМанаф Тлас "Ал-Арабия" каналида қилган мурожаатида Башар ал-Ассад тузумига қарши курашишини билдирган.\nҲақиқатдан хавфсизлик зонасими?\nОқ уй бош котиби Хиллари хоним сешанба куни Сурия мухолифатининг жанглардаги ютуқлари мамлакатда "хавфсизлик зонаси"ни тузишга олиб келиши мумкинлигини билдирган.\nКлинтон хоним журналистлар билан суҳбатда " Биз мухолифат билан узвий алоқада бўлишимиз керак. Мухолифат яна ва яна кўпроқ ҳудудларда назорат ўрнатмоқда", деб айтган.\nСурия давлат телевидениеси исёнчиларни "четдан катта миқдордаги қуроллар билан рағбатлантирилаётган террористлар" деб, Араб Лигаси аъзоларини "ҳақиқатни кўриб туриб кўз юмаётган иккиюзламачилар"дея атаган.\nФаолларга кўра, сешанба куни камида 130 киши, жумладан Алеппо қамоқхонасидаги қўзғолонда 13 киши ҳалок бўлган.\nЧоршанба куни Туркия хавфсизлик нуқтаи назаридан ўз чегараларини ёпаётганлигини билдирган.\nҲорижий журналистларнинг фаолияти қаттиқ чекланганлиги боис икки томондан келаётган хабарларни тасдиқлашнинг иложи йўқ.\nБМТ: Суриядаги кузатувчилар мандати узайтирилган\nСуриядаги портлаш ортидан жанглар янада кучайган\nДамашқдаги портлашда мудофаа вазири ва Президент Ассаднинг поччаси ҳалок бўлган\nСурия 200 одам қирилганини рад этди


МЕҲРИБОН ВА АЗИЗ ДЎСТ – Казимов В.А. "Смысл жизни"\nМЕҲРИБОН ВА АЗИЗ ДЎСТ\nНўъмон Аҳмедович Аббосхонов Ўзбекистон Қурилиш вазирининг биринчи муовини,\nҚўқон шаҳар ижроия қўмитаси раисининг биринчи муовини\nМен 1935 йилда Қўқон шаҳрида туғилганман. 1957 йил Ўрта Осиё Политехника институти қурилиш факультетини тугатиб, йўлланма билан Қўқондаги 705-қурилиш бошқармасига ишга юборилдим. Лекин Қўқон шаҳар ижроия қўмитаси раиси ўз ҳузурига чақириб, эндигина ўқишни битириб келганимга қарамай, мени шаҳар бош архитектори – шаҳар қурилиши ва архитектура бошлиғи лавозимига тавсия қилди. Шаҳар депутатлар совети тасдиғидан ўтгандан сўнг ишни бошлаб юбордим.\n1961 йил Тошкентдан Қўқонга кўчирилган коммунал хўжалиги техникумига директор этиб тайинландим.\n1963 йил Қўқон шаҳар партия қўмитаси бюро аъзоси, Қўқон шаҳар ижроия қўмитаси раисининг биринчи ўринбосари этиб тайинландим. Шу даврдан бошлаб мен бевосита Воҳид Охунович Козимов раҳбарлигида ишладим.\nАсосий вазифам шаҳарсозлик масалалари бўлиб, бунга қурилиш, ободонлаштириш, барча хўжалик тармоқларининг ишлари билан шуғулланиш кирар эди.\nЭсимда, бир куни мени шаҳар партия қўмитасинииг биринчи котиби ўз хизмат хонасида кутиб турганини ва у ерга зудлик билан етиб келишимни айтишди. Кирсам, узун катта кабинет столи атрофида 20 кишидан кўпроқ Қўқон темирйўл ишчилари, уруш қатнашчилари ўтиришибди. Воҳид Охунович ёнидаги бўш стулга ўтиришимни сўрадилар.\nИшчилардан бири, кекса темирйўлчи сўз олиб, кечаги темирйўл бошқармаси бош бухгалтери отасининг дафн маросимида бир қанча коммунистлар қатнашди, ҳаттоки жанозаси ўқилганини айтди. «Биз революцияни шунинг учун қилганмидик, қани бу ерда партиявий ҳалоллик, интизом», – деб давом этди. Ҳатто жанозага қатнашганларни тартибга чақириб, жазолаш масаласини кўндаланг қўйди. Барча қолган вакиллар ҳам шуни қўллаб-қуватладилар. Ишчилар вакилларининг ғала-ғовури, тортишувлари, бақир-чақирлари хонани тутиб кетди. Мен вазият чигаллашиб бораётганлигини, катта портлаш юз бериб, бунинг акс-садоси Тошкентга, Республика ҳукуматига, партия марказий қўмитасига албатта етиб боришини ҳис қилиб турдим. Воҳид Охунович менга назар ташлаганда, мени совуқ тер босган, нима дейишни билмай қолдим. Жимликни Воҳид Охунович буздилар:\n– Ўртоқлар, сизлар кекса темирйўлчилар, ўз фидойи меҳнатларингиз туфайли обрў-эътиборга, ҳурматга сазовор инсонсизлар. Майли, сизлар ўзаро суҳбатлашиб, ўйлаб, ягона фикрга келиб, шу дафн маросимларини қай тарзда ўтказиш таклифини беринглар. Биз шунга асосланиб қатъий қарор қабул қиламиз. Сизнинг бу қарорингиз бутун Қўқон темирйўли ишчи-хизматчилари тақдирларини ҳал қилади.\nХонада яна ғала-ғовур бошланди. Ишчиларнинг бири у деди, бири бу деди. Воҳид Охунович босиқлик билан: «Бўлмаса ўйлаб, битта фикрга келиб яна бир келарсизлар»,– дедилар.\nБарча кекса ишчи-хизматчилар, турли миллат вакиллари хонадан бирин-кетин чиқа бошлади. Воҳид Охуновичнинг жиддийлиги, шошма-шошар қарор қабул қилмаслиги, мени ҳам, ўзини ҳам сақлаб қолди. Чунки бу тўполон кимгадир керак эди, тепадаги раҳбарлар ҳам бундан хабардор эканлиги шундоқ билиниб турар эди.\nКўчага чиқибоқ кекса ўзбек темирйўлчи ишчилар: «Нима, энди биз кафансиз, тобутда, жанозамиз ҳам ўқилмай кўмилишимиз керакми?» – деб роса ғала-ғовур қилишди.\nНатижа шу бўлдики, эртасига ҳам, келгуси кунлар ҳам ҳеч ким келмади. Ўшанда Воҳид Охуновичнинг вазиятни оқилона ҳал қилганига тан бердим.\nВоҳид Охунович ва Кимёхон Козимовларнинг олтин тўйлари.\nҚариндошлар даврасида, 2002 й.\nВоҳид аканинг донишмандлиги, фикрлаш салоҳиятининг кенглиги, узоқни кўра олишини билдим. Биз устоз-шогирд бўлиб, елкама-елка ишлаш жараёнида мен бу инсондан одоб-ахлоқ, муомала маданияти, камтарлик, камсуқумликни, одамлар дардини эшитиш, қалбини тинглашни, уларнинг ўй-фикрлари, истаклари, орзу-армонлари нимадан иборат эканлигини чуқур англашни ўргандим.\nБиз Воҳид Охунович билан аҳолини қабул қилиш кунларини бевосита жойларга чиқиб маҳалла, завод-фабрика, қурилиш ташкилоти, мактабларда ўтказишни йўлга қўйдик. Сайёр мажлислар қилиб, бу мажлисларда барча шаҳар мутасадди идоралари бошлиқлари қатнашар, барча мурожаат, таклиф-эътирозлар жойида, шу ернинг ўзида одилона ечимини топар эди.\nАҳоли ҳам бу сайёр йиғилишларга ўз дарду-ҳасратлари, муаммоларининг ҳал этилишига чинакам ишониб келадиган бўлдилар.\nШаҳар ижроя қўмитасида уй-жой, квартира бериш , аҳоли уй-жой қурилиши учун ер ажратишда таъмагирликларнинг олдини олиш мақсадида ишчи-ходимлар ишлайдиган корхона, ташкилотларнинг касаба уюшмаларига, завод-фабрика маъмуриятининг ўзига юклатилди. Бу билан қайси оила қандай кун кечиришини яхши биладиган корхоналар жамоаларининг ўзларига ишонч билдирилди.\nВоҳид ака ҳам, мен ҳам театр ишқибози эдик. Оилавий Қўқон драма театрига бориб спектаклларни томоша қилиб турардик. Қўқон театрининг директори касаба уюшмаси бошлиғи билан чақиртирилиб, уларга ҳам иккита уй-жой квартиралар ажратилгани тўғрисида хабар берганимизда, улар: «Бизнинг устимиздан кулманглар, ахир биз неча йиллар ололмаган квартираларни артистларнинг оилаларига ҳам беришингизга ишонмаймиз», – деб қолишди. Шунда мен, Воҳид Охунович рухсати билан шаҳар ижроия қўмитасининг қарорини кўрсатганимда, улар қувончдан йиғлаб юборишди.\nВоҳид Охунович жуда ажойиб инсон эдилар. Бир ишни қилишдан олдин пухта ўйлаб, режа тузиб, одамлар билан маслаҳатлашиб иш тутар эдилар. Оддий меҳнаткашни ҳам эшитишни билар эдилар. Уларнинг кўпчилиги кўнглига йўл топиб, муаммоларини имкон даражасида ҳал қилар эдилар.\nВоҳид ака билан Тошкентда ҳам ака-\nукачилигимиз давом этиб, мен Қурилиш вазирининг биринчи ўринбосари, улар Тошкент шаҳар ижроия қўмитасининг раиси лавозимида ишладик. Тошкент шаҳрини ободонлаштириш, қурилиш ишларида елкама-елка ишладик.\nНафақага чиққанимизда водийлик улфатлар ойда бир марта йиғилиб турар эдик. Жуда аҳил эдик. Оилавий борди-келдимиз бор эди. Оғир-енгил кунларимизда ҳамиша ёнма-ён бўлдик.\nВоҳид Охунович Козимов ва Минавар Турсунович Турсунов.


Redmi флагман чипга ва 120 герцлик OLED-дисплейга эга кучли смартфон тайёрлади - Terabayt.Uz\nWeibo ижтимоий тармоғида Xiaomi компаниясининг арзончи бренди тайёрлаётган навбатдаги флагман смартфон ҳақида маълумотлар кўпаймоқда. Digital Chat Station никли хитойлик инсайдер унинг кучли жиҳатларини ошкор этди.\nХабарларга кўра, Redmi бу қурилма экранида аввал айтилганидек IPS-панел эмас, балки кадр янгиланиш частотаси 120 герцга тенг бўлган OLED мтрицасини қўллар экан. Бундан ташқари, дисплейда кемтик ёки тирқиш бўлмайди, чунки смартфоннинг олд камераси корпуснинг юқори қиррасидан чиқувчи механизмга ўрнатилади.\nМазкур смартфон тайванлик чипсоз – MediaTek компаниясининг флагман процессори – Dimensity 1000+ базасида тайёрланмоқда. Таъкидлаб ўтиш ўринлики, Master Lu бенчмаркининг май ойи рейтингида ушбу чипсет нуфузли Qualcomm компаниясининг энг кучли флагмани – Snapdragon 865 процессоридан устун келган.\n«Хитойча Apple»нинг кутилаётган смартфонига қайтадиган бўлсак, унинг 4500 мА/соатлик аккумулятори 33 ваттлик технология бўйича тезкор қувватлана олади, дактилоскопи эса экранга интеграция қилинади. Компания бу қурилмасини шу июль ойидаёқ тақдим этиши айтилмоқда, лекин номи аниқ эмас. Афтидан, бу «Killer» туркумидаги янги флагман – Redmi K40 модели бўлса керак.\n#MediaTek #Redmi #Xiaomi #андроид смартфон #мобил процессор #процессор #Xiaomi Redmi K40 #MediaTek Dimensity 1000 Plus


Элликдан ортиқ фуқаролар мурожаатлари тингланди. » Gurlan tumani hokimligi rasmiy veb sayti\nСана: 9-10-2019, 18:16\nГурлан тумани Гулистон қишлоғида Хоразм вилояти ҳокими Фарҳод Эрмановнинг сайёр қабули бўлиб ўтди. Унда вилоят ва туман ҳокими ўринбосарлари, идора ташкилот раҳбарлари иштирок қилдилар. Қабулда элликдан ортиқ фуқароларнинг уй-жой, моддий ёрдам, ишга жойлашиш, ер ажратиш, соғликни сақлаш каби муаммолари тингланди.Мурожаатларнинг кўпчилиги шу жойнинг ўзида ижобий ҳал қилинди.\nАйрим муддат талаб қиладиган мурожаатлар эса мутасадди ташкилот раҳбарлари томонидан назоратга олинди. Асосийси, ҳеч қайси мурожаат эътибордан четда қолмади.


1. Ўриснинг картошкаси яна ўзбек бозорида!\n2. Наманганда давлат-тадбиркорлар мулоқоти: "Made in Uzbekistan" дунёни қачон забт этади?\n3. АҚШ давлат департаментида оммавий истеъфолар бошланди!\n4. Панаманинг собиқ раҳбари Мануэль Норьега уч ойга озодликка чиқди\n5. "Оханрабо" пулни оханрабодек ўзига тортяпти- 3 кунда 270 млн. ёмон эмас\n6. Хитой сохта брендлар - "Абибас" ва "Панасканик"лар билан курашни бошлади\n7. 2016 йилда Ўзбекистонга 16,6 млрд. доллар инвестиция жалб қилинди! 2017 йилда-чи?\n8. Туркияда Қадимги Эллада қаҳрамонлари ва маъбудлари мақбараси топилди\n9. Пахта саноати "мафия"си илдизига болта урилди! Фермерларнинг 4 млрд.лик ҳақи ундирилади, улар ҳуқуқи давлат кафолатида!\n"Тўрақўрғон пахта тозалаш" АЖга нисбатан 65 та фермер хўжалиги манфаати бўйича 1 миллиард 126 миллион 82 минг сўмлик, "Норин пахта тозалаш" АЖга нисбатан 21 та фермер хўжалиги манфаати бўйича 221 миллион 471 минг сўмлик даъво аризаси киритдик.\n10. Фарғонада 139,7 млрд. сўмлик банк кредити эвазига 4500 дан ошиқ янги иш ўрни яратилмоқда\nҚишлоқ хўжалигининг 9 та соҳасини ривожлантириш бўйича жорий йилда вилоятда 481 та лойиҳаларни ишга тушириш белгиланган. Бу лойиҳаларни амалга ошириш учун 240 млрд. сўм талаб этилиши ҳисоб-китоб қилиниб, унинг 139,7 млрд. сўми тижорат банклари кредит маблағлари ҳисобига рўёбга чиқарилиши режалаштирилди.\n11. Туризмни ривожлантириш дастури "Миллий Тикланиш" депутатлари муҳокамасида\nЎзининг икки минг йиллик тарихига эга бўлган Наманган замини туризм ўчоқлари, тарихий ёдгорликлари, моддий маданий мерос объектларига бой бўлган диёр сифатида ном қозонган.\n12. САЛОМ, БАРБИ! Дунёга машҳур қўғирчоқлар қандай пайдо бўлгани хусусида...\n13. Адолатли аукционларда иштирок этинг! Қулай ва арзон бўш ер участкалари ҳамда биноларга эгалик қилинг!\nНаманган вилоятининг Давлат рақобат бошқармаси томонидан 5 та бўш турган давлат мулки объектлари бошланғич баҳоси 1 сўм миқдорида, 45 янги иш ўринларини яратиш ҳамда 650 млн. сўмлик мол-мулклар инвестиция киритиш шарти билан аукцион савдоларига чиқарилди.\n14. 1 сўмингиз борми? Наманганда бошланғич баҳоси 1 сўм бўлган 6 та бўш турган давлат мулки объекти савдога чиқарилди\n15. Шошилинг! Наманганда яна 12 та бўш турган давлат мулки объекти 1 сўм бошланғич баҳо билан савдога чиқарилди!


Тиббий хизмат такомиллашмоқда | Ўзбекистон "Адолат" социал-демократик партияси\nТиббий хизмат такомиллашмоқда\n14 Декабрь, 16:39 • Андижон вилояти, Янгиликлар • 278 марта кўрилди • Комментариев к записи Тиббий хизмат такомиллашмоқда нет\nКонституциямиз қабул қилинганлигининг 25 йиллиги байрами Андижоннинг Пахтаобод туманида яшовчилар учун қўшалоқ тантанага айланди. Сабаби байрам кунлари туманда янги барпо этилган учта тиббий муассаса фойдаланишга топширилди. Энг қувонарлиси, уларда 30 нафардан ортиқ Ўзбекистон “Адолат” СДП аъзолари меҳнат қилади.\nПрезидентимиз Шавкат Мирзиёев жорий йилнинг 2-3 июнь кунлари Андижонга қилган ташрифи чоғида тиббиёт соҳасида соғлом ижтимоий-маънавий муҳитни яратиш, тиббий хизмат кўрсатиш сифати ва самарадорлигини ошириш бўйича қатор вазифаларни белгилаб берган эди. Шу асосда тизимда йирик бунёдкорлик, реконструкция ишлари амалга оширилмоқда. Биргина Пахтаобод туманида учта тиббий муассасанинг ишга туширилиши бунинг амалдаги ифодасидир.\nМаданият қишлоғида 46 мингдан зиёд аҳоли истиқомат қилади. Ҳудуддаги қарийб 30 йилдан зиёд аҳолига хизмат кўрсатиб, деярли яроқсиз ҳолга келиб қолган шифохона қайта реконструкция қилинди. Қўшимча бинолар қурилиб, янги қиёфага эга бўлди. Ички касалликлар, болалар ҳамда туғруқхона бўлимлари, тез тиббий ёрдам хизмати, шунингдек, поликлиника мебеллар ва замонавий тиббиёт жиҳозлари билан таъминланди.\nШифохонанинг тантанали очилиш маросимида вилоят ҳокими, Олий Мажлис Сенати аъзоси Шуҳратбек Абдураҳмонов иштирок этиб, йиғилганларни қўшалоқ байрам билан муборакбод этди.\n— Аҳолига тиббий хизмат кўрсатиш сифатини яхшилаш партиямизнинг сайловолди дастурида белгиланган асосий вазифалардан бири – дейди халқ депутатлари Пахтаобод туман кенгаши депутати Замирахон Кимсанова, — Шу маънода биз “адолатчи”лар бугун фойдаланишга топширилган тиббий муассасалар фаолиятини қўллаб-қувватлаймиз. Депутат назоратини ўрнатиб, бугуннинг талаб даражасида фаолият кўрсатишини таъминлаймиз.\nТуман марказида жойлашган 70 ўринли туғруқ комплекси биносининг фойдаланишга топширилиши тизимда амалга оширилаётган ислоҳотлар натижаси демакдир.\nБўстон қишлоғида яшовчилар ҳам энди туман марказига қатнамайдиган бўлди. Янги оилавий поликлиниканинг ишга туширилиши ва замонавий тез тиббий ёрдам машинасининг берилиши аҳолига қувонч бағишлади.\nТиббий хизмат такомиллашмоқда was last modified: Декабрь 14th, 2017 by matbuot\n« Ўзбекистон ва Қирғизистон муносабатлари ривожида тарихий йил Ёшлар – келажагимиз пойдевори »


Ўзбекистон Республикаси Президенти Ш. Мирзиёевнинг 2018 йил 17-18 март кунлари вилоятимизга ташрифи чоғида берган топшириқлари асосида вилоятда тадбиркорликни жадал ривожлантириш мақсадида ташкил этилган марказда вилоят ҳокими Т. Жўраев иштирокида матбуот анжумани ўтказилди. Унда марказ фаолияти мезонлари, вилоятда тадбиркорликни ривожлантириш мақсадида ажратилган маблағларни йўналтириш бўйича амалга оширилиши лозим бўлган вазифалар ҳақида батафсил маълумот берилди.\nТаъкидландики, Президент Ш. Мирзиёев вилоятимизнинг ижтимоий-иқтисодий соҳаларида аҳолини қийнаётган муаммоларни бартараф этиш мақсадида 3 та қарор қабул қилди. Ушбу қарорларга кўра қўшимча 500 млн. доллар маблағ ажратилди. Лойиҳаларни самарали ташкил қилиш мақсадида тадбиркорликка кўмаклашиш марказида тадбиркорлик субъектлари учун барча хизматлар йўлга қўйилди. Айни пайтда бу ерда мақсадли жамғармалар ва халқаро молия институтлари томонидан ажратилган маблағларни ўзлаштириш, истиқболли лойиҳаларни амалга ошириш бўйича ишлар давом этмоқда.\nЖумладан, Тикланиш ва тараққиёт жамғармаси маблағлари ҳисобидан 100 млн. доллар ажратилган эди. Ушбу маблағнинг 50 млн. доллари Ўзбекистон Республикаси Президентининг 2018 йил 16 мартдаги "Самарқанд вилоятида кичик саноат зоналарини ташкил этиш чора-тадбирлари тўғрисида"ги қарорига асосан жорий йилда ташкил қилинадиган 14 та кичик саноат зонаси таркибига кирадиган ва вилоятнинг экспорт салоҳиятини оширишга хизмат қиладиган истиқболли лойиҳаларни амалга ошириш учун йўналтирилади. Ўзбекистон Республикаси Президентининг 2018 йил 16 мартдаги "Самарқанд вилоятини ободонлаштириш ва фаровонлигини ошириш жамғармасини ташкил этиш чора-тадбирлари тўғрисида"ги қарорига асосан Тикланиш ва тараққиёт жамғармаси томонидан вилоятни ободонлаштириш ва фаровонлигини ошириш ишларига 50 млн. доллар миқдоридаги маблағ ажратилади.\nВилоятда мева-сабзавот ва чорвачилик йўналишидаги лойиҳалар учун халқаро молия институтлари маблағлари ҳисобидан 400 млн. доллар ажратилди. Ушбу маблағ Ўзбекистон Республикаси Қишлоқ хўжалиги корхоналарини таркибий қайта тузиш агентлиги томонидан белгиланган йўналишлардаги лойиҳаларни амалга ошириш учун йўналтирилади.\n— Жаҳон банки ва Осиё тараққиёт банки маблағлари ҳисобидан "Ўзбекистон Республикасида чорвачилик тармоғини ривожлантириш" ҳамда "Ўзбекистон Республикасида мева-сабзавотчилик тармоғини ривожлантириш" лойиҳалари бўйича чорвачилик, паррандачилик, балиқчилик, асаларичилик, чорвачилик маҳсулотларини қайта ишлаш, чорвачиликни ривожлантириш учун талаб этиладиган техника ва технология ҳамда мева-сабзавот маҳсулотларини етиштириш, интенсив боғдорчилик, замонавий иссиқхоналар, суғориш тизимлари, мева-сабзавот маҳсулотларини чуқур қайта ишлаш, калибровка, саралаш ва қадоқлаш, совиткичли омборхоналар, қишлоқ хўжалиги учун техника ва технологиялар сотиб олиш учун имтиёзли кредитлар ажратилмоқда, — дейди Қишлоқ хўжалиги корхоналарини таркибий қайта тузиш агентлигининг вилоятдаги вакили А. Бекқулов. — Кредит маблағлари лойиҳанинг қоплаш истиқболини ҳисобга олган ҳолда 10 йил муддатгача (3 йил имтиёзли давр билан) йиллик 5,5-6 фоиз устама тўлаш шарти билан АҚШ доллари қийматида ажратилади. Мисол учун, Жаҳон банки лойиҳасида чорвачилик йўналиши бўйича бир мижоз учун энг юқори кредит миқдори 2 млн. долларгача белгиланган. Мева-сабзавотчилик йўналишида ҳам худди шундай. Фақат маҳсулотни етиштириш, қайта ишлаш ва етказиб беришни ўз ичига олган лойиҳалар учун 4 млн. долларгача имтиёзли кердит ажратилади. Осиё Тараққиёт банки лойиҳаси бўйича эса 5 млн. долларгача маблағ ажратилади. Бунда мижознинг лойиҳадаги улуши камида 20 фоизни ташкил этиши керак. Бу пул хизмат, иш, яъни натура кўринишида бўлиши ҳам мумкин. Энг муҳими, имтиёзли кредит ҳисобидан импорт қилинадиган барча товар, хизмат, техника ва технологиялар, жиҳоз ва ускуналар солиқ тўловлари (қўшимча қиймат солиғи, божхона ва бошқа мажбурий тўловлар)дан озод этилади.\nМатбуот анжуманида вилоят ҳокими айни пайтгача халқаро молия институтлари ҳисобидан ажратилган маблағнинг 312 миллион доллари белгиланган йўналишлардаги истиқболли лойиҳаларга йўналтирилганлигини таъкидлади. Ҳозиргача қолган 88 миллион доллар маблағни ўзлаштириш бўйича лойиҳалар тегишли тартибда кўриб чиқилаётганлиги қайд этилди. Ажратилган маблағ ҳисобидан 350 дан ортиқ истиқболли лойиҳаларни амалга ошириб, 10 мингга яқин янги иш ўрни ташкил қилиниши кўзда тутилгани таъкидланди.\nМатбуот анжуманида тадбиркорлик субъектлари вакиллари, оммавий ахборот воситалари ходимлари мазкур йўналишдаги мавжуд саволларига атрофлича жавоб олишди. Тадбиркорларга кўмаклашиш маркази доимий фаолият юритиши, бу каби матбуот анжуманлари ҳар ҳафтада бир марта ўтказилиши маълум қилинди.\n4.04.2018 389 № 25 Иқтисодиёт


ИнтерФУТБОЛ :: Алишер АЗИЗОВ:«Қирғизистонда мени алдашди, лекин...»\nАлишер АЗИЗОВ:«Қирғизистонда мени алдашди, лекин...»\nЎз вақтида, Ўзбекистон чемпионатидаги ўйинлари билан мухлислар меҳрини қозонган истеъдодли ҳужумчи Алишер Азизов ҳозирда фаолиятини Бангладеш чемпионатида давом эттирмоқда. Бундан аввал у Қирғизистоннинг «Дордой», «Олға», Уммоннинг «Ал-Салам» клублари шарафини ҳам ҳимоя қилганди. Ҳаттоки, «Олға» билан ўртада пул масаласида муаммолар юзага келганди. Вазият ҳужумчимиз фойдасига ҳал бўлмагач, Алишер Бангладеш клубидан тушган таклифни қабул қилиб, Қирғизистон чемпионатини тарк этди. Азизов ўтган йилнинг октябрь ойида Бангладешнинг «Шайх Русел» клуби билан шартнома имзолади. Ўтган ҳафта мамлакат чемпионати старт олди ва ҳамюртимиз ўйнаётган клуб илк турда ғалабага эришди. Учрашувдаги ягона голга айнан Алишер муаллифлик қилди. Биз ана шу ўйиндан сўнг Азизов билан боғланиб, ундан интервью олдик.\n- Алишер, ҳозирги жамоангиз таркибига бориб қўшилишингиз қандай амалга ошганди?\n- Қирғизистоннинг «Олға» жамоасида ўйнаб юрганимда Бангладешдан таклиф тушди. Ўзи ўша пайт «Олға»дан кетмоқчи бўлиб юргандим. Чунки клуб раҳбарлари ваъда қилинган ойлик маошларимни беришмаётганди. Бу ҳол деярли тўрт ой давом этди. Мазкур клубга «Дордой»да бирга ишлаган мураббийимиз таклиф қилганди. Унга ишонганим учун ҳам «Олға» сафига бориб қўшилгандим. Лекин берилган ваъдалар бажарилмади. Бу орада агентим Бангладешнинг «Шайх Русел» жамоасидан таклиф бўлаётгани, ушбу клуб ўз олдига чемпионлик вазифасини қўйганлигини айтди. Шунда «Олға» раҳбарлари билан учрашиб, маошларимни беришмаётгани, Бангладеш жамоасига қўйиб юборишларини сўрадим. Улар ҳам бунга рози бўлишди. Янги жамоам сафига ўтган йилнинг октябрь ойида бориб қўшилдим. Танишиб чиқдим, шароитлари менга айтилганидек экан.\n- «Олға»га таклиф қилган мураббий ҳуқуқларингизни ҳимоя қилмадими?\n- «Дордой»да яхши мавсум ўтказиб, маошларимни ўз вақтида олгандим. У ердан кейин Уммонга йўл олдим. Ўша пайт Уммон чемпионати давом этаётгани учун «Ал-Салам» клуби билан тўрт ойлик шартнома имзоладим. Келишув якунига етгач, ўтган йилнинг ёзида Ўзбекистонга қайтганимда, «Металлург»га таклиф этишди. Аммо жароҳатим борлиги сабабли Андрей Шипиловга рад жавобини бердим. Чунки бу мутахассис билан «Пахтакор»да ҳам бирга ишлагандим. Мен учун қадрли бўлиб қолган инсонга тўғрисини айтдим. Операциядан кейин тикланиш жараёни кетаётганди. Ўйин амалиёти етарли эмасди, фойдам тегиши амримаҳол эди. Буни ўзларига ҳам айтдим ва улар тўғри тушунишди. Бу орада «Дордой»даги мураббийимиз Рустам Сиддиқов мени «Олға»га таклиф қилди. Унга ишониб Қирғизистонга йўл олдим. Жамоа билан шартномамда камроқ сумма ёзилиб, қўлимга кўпроқ пул беришни ваъда қилишди. Сиддиқовга ишонганим учун таклифга розилик бердим. Қолаверса, «Олға» раҳбарияти ҳам «Дордой»да ишлаганлар эди. Афсуски, воқеалар ривожи ўйлаганимдек бўлиб чиқмади. Нафақат мени, балки жамоанинг бошқа легионерларини ҳам алдашди. «Олға»да ўйин амалиётини олиб, «Металлург»га қайтишни режалаштиргандим.\n- Адашмасам, «Олға» билан оғзаки келишув бўйича 1000 доллар маош таклиф қилинган. Шартномада эса 50 доллар кўрсатилганди. Бу маълумот тўғрими?\n- Ҳа, келишув бўйича 1000 доллардан ҳам кўпроқ маош беришлари кўзда тутилганди. Ҳар бир урилган гол учун ҳам мукофот пули ажратишларини айтишганди. Деярли ҳар бир ўйин-да рақиб дарвозасини ишғол қилдим. Аммо... Менга таклиф қилинган вариант хомлигини билардим. Лекин ишонган инсонларим алдашмаса керак, деб ўйлагандим. Ўша пайт Ўзбекистонда трансфер ойнаси ёпилганди. Бошқа иложим йўқлиги сабабли ҳам «Олға» таклифига розилик бергандим. Чемпионлик учун курашаётгандик. Пул муаммоси юзага келганидан кейин натижалар пасайди. Футболчиларнинг руҳияти тушиб кетди, ҳеч кимнинг ўйнагиси келмай қолди. Бахтимга Бангладеш клубидан таклиф тушди.\n- Пулингизни ундириш масаласида Қирғизистон футбол федерацияси ёки бошқа тегишли органларга мурожаат қилсангиз бўлмасмиди?\n- Бу мурожаатдан ҳеч қандай наф чиқмасди. Чунки федерация ҳам ишни ҳужжат бўйича кўриб чиқарди. Шартномада кўрсатилган сумма 4 ойга 200 долларгина эди. Қолаверса, клуб раҳбарияти бизга кундалик харажатларимиз учун қўшимча 50 доллардан берганди. Улар «Мана, биз шартномадаги пулни берганмиз», деб туриб олишлари ҳам мумкин эди. Қуруқ гапга ҳеч ким ишонмайди. Шукрки, узоқ вақт ишсиз қолмадим. Бангладешда «Олға»да қолиб кетган маошимни ҳам қоплайдиган шартнома имзоладим. Очиғи, Бангладешда футбол йўқ, деб ўйлагандим. Лекин Суперлигамиздаги айрим жамоалардан ҳам шароити яхшироқ экан. Легионерларга яхшигина ҳақ тўлашаркан. Биз Осиёнинг футболи ривожланган мамлакатимиз, деб мақтанамиз-у, лекин баъзи жиҳатлар бўйича Бангладешдан орқада эканмиз. Маҳаллий футболчилари ҳам катта маош олишади. Бу борада айрим ўйинчиларимиз ҳозир олаётган маошларига раҳмат дейишса арзийди.\n- Масалан, Ўзбекистонда Суперлиганинг айрим ўртамиёна клублари серб футболчилари учун тахминан 3-4 минг доллар тўлашяпти. Бангладешда легионерларнинг ўртача маошлари қанча экан? Хорижлик ўйинчилар учун лимит, яъни чеклов борми?\n- Клубларга рўйхатдан ўтказишлари учун уч хорижлик ва бир нафар осиёлик легионерга рухсат берилган. Бангладеш олий лигасидаги 14та жамоанинг деярли барчаси бу лимитдан фойдаланган. Жаҳон чемпионатида ўйнаган Коста-Рика термаси сардори ҳам ҳозир Бангладеш чемпионатида ўйнаяпти. Клублари легионерларга жиддий эътибор қаратади. Бразилия, Аргентина, Нигерия каби давлатлардан футболчилар кўпчиликни ташкил қилади. Осиёликлардан кўра, бошқа қитъадан келувчи легионерларга ишонч юқори. Лекин сиз айтган суммага қўшила олмайман. Суперлигамизда «Пахтакор» ва «Локомотив» жамоаларигина шунча ёки ундан кўпроқ маош бера олишади. Бу жамоа футболчиларига ўртача 30-40 миллион сўм берилади. Қолган клублар шунча пулни бера олмайди. Келаётган легионерлар ҳам арзимаган маошга ўйнаяпти. Менинг билганим, «Қизилқум», «Нефтчи»га ўхшаган клубларда тахминан 1000 доллар атрофида маош беришади. Сиз айтган 3000-4000 долларга Бангладешда маҳаллий футболчилари ўйнаяпти. Боз устига, бу ерда яхши томони, бир йиллик шартномангизда кўрсатилган сумманинг 70 фоизини олдиндан беришар экан. Мен ҳам саккиз ойлик суммани аввалдан олганман.\n- Уларда футболчиларни алдаш ҳолатлари йўқ эканми?\n- Ҳаммаси ўз ишига профессионал ёндашади. Лекин муаммолари ҳам етарлича. Масалан, асосий стадионлари яхши бўлгани билан, машғулот учун ажратилган майдонларнинг ҳолати талаб даражасида эмас. Кучли клубларда шароитлар яхши. Баъзи ҳолатларда ойлик маошлар 10-15 кун кечикади. Лекин бизда бўлгани каби йилнинг охирида ҳам бермай қолмайди. Узоғи билан икки ҳафтага кечикиб бўлса ҳам маошларни тўлайди. Биздаги каби пулини сўраб ПФЛга мурожаат этиш йўқ. Ҳамма клублардаги легионерлар билан суҳбатлашдим, ҳеч бирида пул олиш бўйича муаммо йўқ.\n- Чемпионати икки даврали тизимда ўтказиладими? Кубок баҳслари-чи?\n- Бангладешда дастлаб кубок баҳслари ўтказилиб, кейин чемпионатга старт берилади. Федерация ҳамда мамлакат кубоклари бор. Ана шу икки мусобақанинг дастлабкисида финалга чиқиб, ютқаздик. Бангладеш чемпиони тўғридан-тўғри ОФК кубоги гуруҳ босқичида иштирок этади. Кубок соҳиби эса саралаш баҳсларида имкониятини синаб кўрар экан. Ўтган йилнинг октябрь ойидан ноябрнинг ўрталаригача битта кубок ўтказилди. Декабрь-январь ойларида эса иккинчи кубок баҳслари бўлиб ўтди. Йигирманчи январдан Бангладеш чемпионати бошланди. Бу ерда об-ҳаво яхши бўлгани учун лига январдан августгача давом этади. Ҳарорат йил давомида ўртача 28-30 даражани ташкил қилади. Чемпионат икки даврали бўлиб, биринчиси май ойигача ўтказилади. Кичик танаффусдан сўнг иккинчи даврага старт берилади. Аслида, бунга қадар худди Европада бўлгани каби, куз-баҳор тизимига амал қилинган экан.\n- Жамоангиз олдига чемпионлик вазифаси қўйилганми?\n- Худди шундай. Эндигина битта тур ўтказилди. Ҳамма жамоаларда пул борлиги учун бу йил камида 5та клубнинг чемпионлик учун кураш олиб бориши кутилмоқда.\n- Стадионлари, футбол инфратузилмаси, мухлисларнинг ўйинларга ташрифи қандай экан?\n- Пойтахт ҳамда унга яқин шаҳарлардаги стадионлар талаб даражасида. Дакканинг ўзида иккита катта стадион бор. У ерда футболдан ташқари крикет ҳам ўйналади. Спортнинг бу тури кўп мухлис йиғиши сабабли ҳам арена сиғими анча катта экан. Мухлислар худди ўзимизда бўлгани каби пойтахтдан кўра вилоятларда кўпроқ ўйин-ларга тушишади.\n- Қаерда яшаяпсиз? Маҳаллий шароитларга кўникиб қолдингизми?\n- Менга алоҳида уй беришган. Клуб раҳбарияти жамоа учун битта катта уй сотиб олган. Маҳаллий футболчилар ўйинга тайёргарлик кўриш пайтида шу ерда яшашади. Бу хонадоннинг рўпарасидан легионерлар учун махсус апартамент кўринишидаги турар-жой харид қилинган. Овқатларига умуман кўниколмадим. Япония, Таиланд, Ҳиндистон, Жанубий Кореяда бўлгани каби, таомлари жуда аччиқ. Кўпинча ўзим бозорлик қиламан. Легионерлар учун алоҳида ошпаз беришган. Масаллиқларни топширамиз, у эса бизга айтган таомни пишириб беради. Бу ерда жуда кўп гуруч ейишади.\n- Сиздан бошқа легионерлар борми?\n- Мендан ташқари икки нигериялик ва бир бразилиялик футболчи бор. Ўша бразилиялик Австриянинг «Зальцбург» клубидан келган. Осиё лимитини мен тўлдирганман.\n- Бош мураббий маҳаллий мутахассисми?\n- Худди шундай. Лекин ёрдамчилари Кения ва Португалиядан. Машғулотларни асосан шу икки хорижлик мутахассислар ўтказишади. Адашмасам, бош мураббийимиз Бангладеш миллий жамоасида ҳам ишлаган. Ўзимизга ўхшаган жайдари болалар экан, тил топишиш қийин кечмади. Биласиз, бразилияликлар қувноқ халқ бўлади. Улар билан дўстлашиш жуда осон.\n- Ўтган йили май ойигача шартнома имзолагандим. Юқорида айтганимдек, бу йилги чемпионат белгиланган вақтдан кечроқ бошланди. Шу сабабли ҳам энди чемпионат аввалгидек майда эмас, августда якунланади. Катта эҳтимол билан шартнома муддатини узайтирамиз. Чунки аксарият легионерларнинг шартномаси шундай кўринишда имзоланган.\n- Бангладешда гол уриш осон эканми?\n- Бундай деб ўйламайман. Боиси, кучли чемпионатдан келган кўзга кўринган ҳужумчилар ҳам гол уришда қийналишяпти. Сабаби, клублар ўз таркибларига кучли легионер ҳимоячиларни қўшиб олишган. Кўз тегмасин, ҳозирча майдонга тушган ҳар бир ўйинимда рақиб дарвозасини ишғол қиляпман. Кубок баҳсларида 5та, чемпионатда битта тўп киритдим.\n- Соф ҳужумчи сифатида ўйнаяпсизми?\n- Йўқ. Ҳужумчи ортида ҳаракат қиляпман. Нигериялик жамоадошим соф ҳужумчи вазифасини бажаряпти.\n- Ўзбекистон миллий жамоасининг Осиё кубогидаги иштирокини кузатдингизми? Эктор Купер ҳақида нима дея оласиз?\n- Кутилган натижа бўлмаганидан кейин бу мавзуда гапириш ҳам қийин. Барибир, ўзбек футболи ҳимоявий тактикага мослашмаган. Барча даврларда ҳам термаларимиз ҳужумкор футбол намойиш қилишган. Бизнинг футболчиларимиз Эрон жамоасининг ўйинчиларига ўхшаб жисмонан бақувват бўлмаганидан кейин ҳимоявий тактикада ўйнаш фойда келтириши қийин. Балки Эктор Купер шу Осиё чемпионатидаги муваффақиятсиз иштирокдан сўнг ўзи учун тегишли хулосаларни чиқариб, жаҳон чемпионати саралашида тактикани ўзгартирар?! Ҳар ҳолда, шундай бўлиши тарафдориман.


hidoyat.uz – “Мовароуннаҳр” нашриётининг сайти - КЎНГИЛ ХОТИРЖАМЛИГИ ЁКИ СИҚИЛИШНИНГ ДАВОСИ\nКЎНГИЛ ХОТИРЖАМЛИГИ ЁКИ СИҚИЛИШНИНГ ДАВОСИ\n«Аллоҳ бирингизни бирингиздан бирор неъмат билан ортиқ қилиб қўйган бўлса, сизлар уни (ҳасадгўйлик билан) орзу қилманг! Эркаклар ҳам ўз касбларидан улуш олурлар, аёллар ҳам ўз касбларидан улуш олурлар. (Ҳасад қилиш ўрнига) Аллоҳнинг фазлидан сўрангиз. Албатта, Аллоҳ ҳамма нарсани билувчидир» (Нисо, 32).\nИнсон ўзида бўлмаган маънавий ва моддий фазилатларни ўзгаларда кўрса, қалби сиқилади, хотири бузилади. Унда икки ҳолатдан бири рўй беради: ўзида бўлмаган у фазилатларни улардан кетишини тилайди ё уларда бўлган фазилатларга ўзи ҳам эришишини орзу қилади. Бу икки ҳолатдан биринчиси ҳасаддир. Ҳасад энг қабиҳ иллатлардан биридир. Ҳасад кишидан имон нурини кетказиши билан бирга, дил ва дунёси бузилишига сабаб бўлади. Ҳасад туфайли кишилар ўртасидаги дўстлик ва иноқлик нафрат ва адоватга айланади. Шунинг учун Аллоҳ таоло биз бандаларини ҳасаддан қайтарган: «Аллоҳ бирингизни бирингиздан бирор неъмат билан ортиқ қилиб қўйган бўлса, сизлар уни (ҳасадгўйлик билан) орзу қилманг!..»\nШундай экан, ҳар бир ақлли киши ўзига Аллоҳ таоло берган неъматларга қаноат қилиб рози бўлиши, ўзгаларга ҳасад қилмаслиги керак. Уламолар: “Бошқаларда бўлган фазилатни улардан йўқолишини тиламай, ўзида ҳам бўлишини орзу қилиш мумкинми?” деган саволга икки хил жавоб берганлар: баъзилари бўлади дейишган бўлса, баъзилари бўлмайди дейишган. Чунки у фазилатларга (бойлик ё мартабага) эришиш унинг хулқ-атворини бузиши мумкин. Шунинг учун: “Ё Аллоҳ! Дину дунёим, ҳаётим ва охиратимда менга хайрли бўлган нарсани бер”, деб дуо қилиш лозим.\n«...Эркаклар ҳам ўз касбларидан улуш олурлар, аёллар ҳам ўз касбларидан улуш олурлар...»\nЯъни, ибн Жарир сўзига кўра, ҳар бир киши амалига мувофиқ – яхши бўлса мукофот, ёмон бўлса жазо олади.\n«...(Ҳасад қилиш ўрнига) Аллоҳнинг фазлидан сўрангиз. Албатта, Аллоҳ ҳамма нарсани билувчидир». Яъни, Аллоҳдан фазлини сўранглар, сизларга беради, чунки у Зот Карим ва Ваҳҳобдир. “Жалолайн” тафсирида бу оят: “Эҳтиёж сезган нарсаларингизни сўранг, сизларга беради”, деб тафсир қилинган.\n“Тафсири Насафий”да: “Ким Аллоҳнинг фазлидан сўрамаса, (Аллоҳ) унга ғазаб қилади”, дейилган ва ушбу ҳадис келтирилган: “Аллоҳ таоло кўп яхшиликларни бандадан тутиб туради ва: “Бандам Мендан сўрамагунча бермайман”, дейди. Расулуллоҳ (соллаллоҳу алайҳи ва саллам) айтадилар: “Аллоҳдан фазлини сўранглар, чунки Аллоҳ сўраганни яхши кўради”.\nДемак, инсоннинг ўзида йўқ, бошқаларда бор нарсаларга, ёки ўзидан юқорироқ инсонларга кўзи тушса ёки бу ҳақида ўйлаб, қалбида безовталикни сезса, бунинг давоси – оят тафсирини мушоҳада қилиб, ҳаётда ҳар ким қилган ишига яраша насибасини олишини англаган ҳолда, Аллоҳ таолонинг улуғ фазлидан сўраб, ҳаракат қилиши керак экан.\nАбу Ҳурайра (розияллоҳу анҳу) ривоят қилади: «Расулуллоҳ (соллаллоҳу алайҳи ва саллам): “Қайси бирингиз хулқи ва молида ўзидан устун инсонга қараса, ўзидан пастроққа ҳам қарасин”, деб марҳамат қилдилар» (Бухорий ривояти).\nБу инсоннинг сиқилган қалби учун фойдали даводир ва бу қараш қалбларда надомат ва ҳасратни пайдо қилмайдиган қарашдир. Расулуллоҳ (соллаллоҳу алайҳи ва саллам) умматларининг турли ҳолатларини яхши билганлари учун уларни маҳзун бўлиб, ғам чекмайдиган, аксинча, қаноат ҳосил қилиб, рози бўладиган томонга йўналтирдилар. Яъни, киши ўзидан устун ва аълороқ бўлган инсонларга қараб, қалби сиқилса, ҳасрат чекса, ўзидан пастроқ ва моли камроқ инсонларга қараб, Раббига шукроналар айтади, Аллоҳнинг неъматларидан ҳеч ким бенасиб қолмаётганини кўради.\nАммо инсон ибодатлар, тоатлар, солиҳ амалларда ўзидан кўра пешқадамроқ, Аллоҳга қурбати зиёдароқ кишиларга қараши мустаҳаб ишлардандир. Бу кўрсатмаларга амал қилган киши ҳаётда ризолик ва хотиржамликка, роҳат ва сакинатга эришади, ўзининг буткул неъматлар ичида эканини ҳис қилади ва бу неъматлар шукрини адо этишга шошилади. Аллоҳ таоло унга фазли-эҳсонини янада зиёда айлайди. Иброҳим сурасида бундай марҳамат қилинган: «...Қасамки, агар (берган неъматларимга) шукр қилсангиз, албатта, (уларни янада) зиёда қилурман. Борди-ю, ношукрчилик қилсангиз, албатта, азобим (ҳам) жуда қаттиқдир» (Иброҳим, 7).\nАдина САИДАКБАР қизи


10:57 29 Январ 2020\n18:51 03.10.2019 (Янгиланган 19:14 03.10.2019) Ҳавола олиш\nФуқаро юкида божхоначиларнинг оғзаки сўровида маълум қилинмаган ва декларацияда кўрсатилмаган 19 дона “Iphone 11 Pro Max” русумли уяли телефонлар аниқланди.\nТОШКЕНТ, 3 окт - Sputnik. “Тошкент-АЭРО” ихтисослаштирилган божхона комплекси ходимлари Ўзбекистонга ноқонуний йўл билан олиб кирилаётган электрон мосламаларни тўхтатиб қолдилар, хабар қилди республика Давлат божхона қўмитаси.\nКуни-кеча Тошкент халқаро аэропортига хориждан учиб келган фуқаро С.И.нинг хатти-ҳаракатлари божхоначилар эътиборини тортди ва ушбу шахс белгиланган тартибда божхона назоратидан ўтказилди.\nНатижада унинг юклари орасидан, оғзаки сўровда маълум қилинмаган ва декларацияда кўрсатилмаган, қиймати тахминан 25 000 АҚШ долларига тенг 19 дона “Iphone 11 Pro Max” русумли уяли телефонлар борлиги аниқланди.\nЮқоридаги ҳолат юзасидан божхона органлари томонидан суриштирув ҳаракатлари давом эттирилмоқда.


ЎзА - Карантин кунларида ҳам ишлаб чиқариш қувватлари тўлиқ амалга оширилади\nПрезидентимизнинг 2020 йил 19 мартдаги “Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида”ги фармони ижроси доирасида амалга ошириладиган ишлар мамлакатимизда коронавирус инфекцияси тарқалишига қарши курашиш ва бошқа глобал хавф-хатарлар даврида макроиқтисодий барқарорликни таъминлашга қаратилгани билан муҳим аҳамиятга эга.\nБу жараён иқтисодиёт тармоқлари ва соҳаларининг узлуксиз ишлаши, ташқи иқтисодий фаолиятни рағбатлантириш, аҳолини самарали ижтимоий қўллаб-қувватлаш ҳамда юртимиз аҳолиси даромадлари кескин пасайиб кетишининг олдини олиш билан боғлиқ чора-тадбирларни қамраб олади.\nУшбу талаблар Энергетика вазирлигига қарашли “Иссиқлик электр станциялари” акциядорлик жамияти тизимидаги корхона ва ташкилотларнинг узлуксиз фаолият кўрсатишига муҳим асос бўлиб хизмат қилмоқда. Мазкур жамият ва унга қарашли корхоналар "COVID-19" инфекцияси тарқалишининг олдини олиш, электр энергияси ишлаб чиқаришни белгиланган қувватларда амалга ошириш бўйича бир қатор ишларни амалга оширмоқда.\nАкциядорлик жамияти томонидан мазкур фармон ижросини тўлиқ бажариш, карантин кунларида аҳолининг сифатли электр энергиясига бўлган эҳтиёжини қондириш, ишлаб чиқариш ва хизмат кўрсатиш соҳаси субъектларини узлуксиз электр энергияси билан таъминлаш, электр энергияси ишлаб чақариш қувватлари барқарорлигини сақлашга алоҳида эътибор берилмоқда.\n– Мақсадимиз шундай синовли кунларда халқимизнинг электр энергияга бўлган эҳтиёжини қондириш ва унинг узлуксизлигини таъминлашдир, – деди "Иссиқлик электр станциялари" АЖ бошқаруви раиси Руслан Мубаракшин. – Жамиятимиз ўз тизимидаги корхона ва ташкилотларда зарурий чора-тадбирларни олиб бормоқда. Тезкорлик билан ишларни мувофиқлаштириш бўйича штаб ташкил этилди. Ҳозирги вақтда бир суткада ўртача ҳисобда тизим корхоналари томонидан 170 миллион кВт электр энергияси ишлаб чиқилмоқда. Режага асосан карантин кунларида ҳам ишлаб чиқариш қувватлари тўлиқ амалга оширилади. Шу билан биргаликда, тизимдаги ишчи-ходимларнинг саломатлигини асраш, уларга мақбул шароитлар яратишга катта аҳамият қаратилган. Масалан, барча ташкилотларда бўлгани каби акциядорлик жамияти тизими жамоасининг ишлаш тартиби қонунчиликка мос ташкил этилди. Бугунги кунда уларнинг айримларига меҳнат таътили берилган бўлса, бир қисми масофадан туриб ўз фаолиятини давом эттирмоқда. Ишнинг узлуксизлигини таъминлаш мақсадида ишчи-ходимларга махсус машиналар хизмати ҳам йўлга қўйилди.\nТаъкидлаш керакки, Ўзбекистон Республикаси Вазирлар Маҳкамасининг 2020 йил 23 мартдаги "Коронавирус инфекцияси тарқалишига қарши қўшимча чора-тадбирлар тўғрисида"ги қарори бу борадаги ишларга янада жиддий эътибор қаратиш йўлида муҳим ҳуқуқий асос бўлди.\nАйни кунларда тизимдаги ишлаб чиқариш объектларида дезинфекция ишлари олиб борилмоқда. “Иссиқлик электр станциялари” АЖ ва унинг корхоналари томонидан қўшимча 20 минг дона тиббий ниқоб тайёрланиб, ходимларга тарқатилди. Ходимлар объектларга белгиланган тартибдаги тиббий кўрикдан сўнг киритилмоқда. Корхоналар ҳудудига кириб-чиқиш пунктларида тепловизорлар билан таъминланган постлар фаолияти йўлга қўйилган. Станциялардаги тиббиёт бўлими ходимлари томонидан цех участкаларида ходимларга коронавирус тарқалишининг олдини олиш тўғрисида тушунтириш ишлари олиб борилмоқда.\nБу каби тадбирларнинг амалга оширилиши акциядорлик жамияти жамоасининг соғлигини асрашда муҳим бўлиши баробарида карантин вақтида халқимизнинг эҳтиёжларини қондириш йўлидаги асосий талаблардан биридир.


Ўзбекистонда «Youtube» яна ишлай бошлади\n14.11.2018 11:53 0 329\nЎзбекистон ҳудудида 2018 йил октябрь ойининг бошидан бери «Youtube» видеохостингига кириш қийинлашиб қолган эди. Мазкур муаммо юзасидан оммавий ахборот воситаларида турли мақолалар ва суриштирувлар ҳам эълон қилинди.\nБугун 14 ноябр кунидан бошлаб сайт яна очилмоқда. Лекин баъзи фойдаланувчилар ўз провайдерларида сайт очилмаётганини маълум қилди.\nЖамият 22/01, 09:35\nЎзбекистонда пенсия ёши босқичма-босқич ўзгартирилади. 1 апрелгача янги концепция тайёрланади\nЖамият 21/01, 19:14\nЭртага жойларда ёғингарчилик бўлиб, туман тушиши мумкин\nЖамият 20/01, 16:58\nЎзбекистонда ҳафта давомида қандай об-ҳаво кутилмоқда?\nМИБ Андижонда ўзига ўзи ўт қўйган фуқарога оид ҳолат бўйича баёнот берди


Президентимиз Шавкат Мирзиёев Сурхондарё вилоятига ташриф буюрганида унаби (чилонжийда) ва ёнғоқзорларни кўпайтириш, лимон етиштиришга эътибор қаратиш зарурлигини алоҳида таъкидлаган эди.\nУнаби қандай етиштирилади? Қайси касалликларга даво?\nШу каби саволлар билан академик Маҳмуд Мирзаев номидаги боғдорчилик, узумчилик ва виночилик илмий-тадқиқот институтига қарашли Сурхондарё илмий тажриба станцияси илмий ходими Неъматулло Астанақуловга мурожаат қилдик.\n— Аввало унаби ҳақида қисқача маълумот берсангиз...\n— Унаби — субтропик ўсимлик бўлиб, чилонжийда ёки «Хитой финики», деб ҳам юритилади. Асосан Ўрта Осиё, Кавказ ва Украинада кенг тарқалган. Унинг 20 дан ортиқ нави бор. Мамлакатимизнинг барча ҳудудларида учрайдиган чилонжийда тез ўсувчан бўлиб, 1-2 йилда мева беради. Тўлиқ ҳосил бериш даври — 8-10 йил. Бир дарахтдан ўртача 35-40, ҳатто 120-160 килограммгача мева олиш мумкин. Қуруқ ва иссиққа чидамли, 30 даражали совуққа ҳам чидайди. Мевасининг таркибида 21-25 фоиз қанд, 0,5-1,3 фоиз кислота ва кўплаб витаминлар мавжуд. Темир, кобальт ва йодга тўйинган чилонжийдани ҳўл ва қуритилган ҳолда истеъмол қилиш мумкин. У нафақат соғлик гарови, балки бойлик манбаи ҳамдир.\nЧилонжийда уруғидан ҳамда пайвандлаш йўли билан кўпайтирилади. Уруғлар 3-4 кун сувда ивитилиб, нам қумда 40-60 кун сақланади. Февралнинг охири ва март ойининг бошларида эса эгатларга экилади. Ўсимлик кўчати экилаётганда ерости сувлари 2-3 метр пастда бўлиши керак.\nЎзбекистон шароитида 1 гектар майдонга ўртача 400-600 дона кўчат (5х5 метр) экиш мақсадга мувофиқдир. Сув кам бўлган ҳудудларда эса 4х3 метр тавсия қилинади. Ниҳолларни 20 мартдан 1 апрелга қадар экиш фойдалидир. Унабини 5-7 марта суғориш мумкин. Қумли ва қаттиқ ерларда эса буни яна кўпайтириш мумкин. Чилонжийдалар апрель-май ойларида, ҳаво ҳароратининг 10-12 даража илиқ бўлиши билан гулга киради. Мевалар сентябрь-октябрь ойларида пишиб етилади.\n— Боғ парваришида нималарга аҳамият бериш керак?\n— Бир гектарли боққа учинчи йилдан бошлаб 120 килограмм азот, 90 килограмм фосфор, 60 килограмм калий ва меъёрида маҳаллий ўғит бериш фойда беради. Майда қумли ёки тупроқли майдонда 180 килограмм азот, 120 килограмм фосфор ва 90 килограмм калий тавсия қилинади. Дарахтларга ўз вақтида ва тўғри шакл беришни ҳам унутмаслик керак.\nМевалар чилонжийда пашшаси билан зарарланиши мумкин. Бунинг олдини олишда эрта баҳорда дарахтларга «инсектецид» кимёвий дориси билан ишлов берилса, албатта кўзланган мақсадга эришилади.\n— Ўзбекистон шароитида қайси навларни кўпайтириш мақсадга мувофиқ, деб ўйлайсиз?\n— Мамлакатимизда «Та-ян-цзю», «У-син-хун» «Даргом», «Юбилейний» ва бошқа навлар етиштирилади. 1-2 йилдан кейин ҳосилга кириб, 6-йили ўртача 20 килограммгача мева тугади. Уни 70 фоизли шакар қиёмида қуритиб, майиз ҳам олиш мумкин. «У-син-хун» навли унабининг меваси катта бўлиб, оғирлиги 18-25 граммгача келади. «Даргом»нинг меваси ҳам йирик, энг муҳими, 1-2 йилдаёқ ҳосилга киради.\nАйрим чилонжийда дарахтлари тиканли бўлади. Бу эса териб олишда эҳтиёткорликни талаб қилади. 1 гектар чилонжийдадан бир йилда ўртача 10-20 миллион сўм соф фойда олиш мумкин.\n— Унабининг соғлиққа фойдаси хусусида ҳам маълумот берсангиз...\n— У бош оғриғининг олдини олади. Нафас йўллари хасталикларига барҳам беради. Меъдага қувват бахш этади, сафрони ҳайдайди. Қон босимини меъёрида ушлайди. Юрак фаолиятини мўътадиллаштиради. Буйрак шамоллашига чек қўяди. Умуман, унабининг 20 дан ортиқ хасталикка шифобахшлиги аниқланган.\n— Маҳаллий шароитда унабидан шарбат тайёрланаётган экан. Бу ҳақда фикрингиз қандай?\n— Аввало, шарбатнинг фойдалари ҳақида тўхталмоқчиман: Меванинг ошқозонда ҳазм бўлишига тахминан 40-50 дақиқа кетса, сабзавотлар учун тўрт соат сарфланади. Шарбатлар эса хоҳ меваники, хоҳ сабзавотники бўлсин, бир неча дақиқадаёқ танага сингади. Қолаверса, мевадаги барча витаминлар, маъданли тузлар, аминокислоталар, ферментлар ва майдаланган ҳужайрачалар ҳам шарбатга чиқади. Хуштаъм ширинлик организмдан барча хилтларни ҳайдайди, яллиғланишни бартараф қилиб, ичак тизими фаолиятини яхшилайди.\nМомою боболаримиз чилонжийдани «қизил қопчадаги ун»га қиёслайди. Ундан хуштаъм шарбат тайёрлаш мумкин. Бунинг учун ярим килограммдан ортиқ чилонжийдага тахминан 2 литрча қайноқ сув ва таъбга қараб шакар (новвот қўшилса яна яхши) қўшилади. 1-2 соат тиндирилгач, истеъмол қилиш мумкин. Ётишдан аввал 1-2 пиёла чилонжийда шарбатини ичсангиз, мириқиб ухлайсиз. Асаб тизими меъёрида бўлади.\nУнаби нафақат соғлик гарови, балки даромад манбаи ҳамдир. Шундай экан, унаби боғларини кўпайтирайлик!


Ўзбекистон Фанлар академияси Шарқшунослик институти қўлёзмалар фонди ва у ерда сақланаётган араб тили грамматикасига оид манбалар – .:: Xadicha.uz\nРеспубликамиз ҳудудида XIX аср охирларигача кутубхоналар мадраса ва масжидлар қошида ташкил этилган. 1870 йилга келиб эса ушбу кутубхоналардан ташқари давлат кутубхонаси ҳам ташкил этилди. Самарқанд халқ кутубхонаси, Мирзо Улуғбек мадрасаси қошидаги кутубхона ҳам шу даврда очилди. Бу кутубхоналарда турли тиллардаги китоблар, газета ва журналлар сақланган. Октабр тўнтарилиши арафасида Туркистонда жаъми 14 давлат кутубхонаси фаолият юритган. 1870 йилда ташкил этилган давлат кутубхонаси қошида Шарқ қўлёзмалар бўлими мавжуд бўлган. Унда 1889 йилда 87 жилд, 1895 йилда 90 дан ортиқ қўлёзмалар мавжуд бўлган. Инқилобдан кейин эса бу бўлимдаги қўлёзмалар сони тез кўпая бошлаган. Қўлёзмалар турли араб, форс, тожик, ўзбек, урду, пушту ва бошқа шарқ халқлари тилларида битилган турли соҳаларга оид эди. Бу қўлёзмалар хазинаси Ўзбекистон Республикаси Фанлар академияси Абу Райҳон Беруний номидаги Шарқшунослик институти қўлёзмалар фондига асос бўлди. 1944 йилда эса Республика Давлат кутубхонаси Шарқ бўлими негизида Шарқ қўлёзмаларини ўрганиш институти тузилди ва 1950 йилдан бу институт Шарқшунослик институти деб атала бошлади. Ҳозирда бу ноёб фондда 25.977 жилд қўлёзма асарлар мавжуд бўлиб, улар ўтмишдаги фанларнинг деярли ҳаммасини ўз ичига олган. Бундан ташқари, 39.107 жилд тошбосма ва босма асарлар ҳам сақланмоқда. Бундан ташқари, 5000 дан ортиқ турли ҳужжатлар ҳам бу фонддан ўрин олган.\nЎзР ФА Шарқшунослик институти қўлёзмалар фондидаги араб тили грамматикасига оид манбаларни ёзилган тилига кўра икки турга ажратиш мумкин.\n1. Араб тилида ёзилган манбалар.\n2. Форс тилида ёзилган манбалар.\nҲар икки тилда ёзилган манбалар ичида ҳам наҳв, ҳам сарфга оидлари бор.\nАраб тилида ёзилган манбалар сон жиҳатидан кўп бўлганлиги учун қуйида улар ҳақида батафсил маълумотлар келтирамиз.\n1. Усмон ибн Умар ибн Ҳожиб қаламига мансуб “Кофия фи-н-наҳв” асари. Қўлёзмалар фондида ушбу асарнинг 94 нусхаси сақланмоқда.\n2. Абдураҳмон ибн Аҳмад ал-Жомийнинг “Фавоид уз-зиёия” асари. Бу асар “Кофия”нинг шарҳи бўлганлиги учун “Шарҳи мулло Жомий” деб ҳам номланади. “Фавоид уз-зиёия”нинг Ўзбекистон Фанлар академияси Шарқшунослик инсититути қўлёзмалар фондида 84 нусхаси сақланмоқда.\n3. “Фавоид уз-зиёия” асари шарҳ бўлгани учун ҳам уни шарҳлаш мақсадида кўп муаллифлар томонидан ҳошиялар ёзилган. Ҳошиялар сони ҳам анчагина бўлиб, 114 нусхадан иборат. Улар турли муаллиф ва даврларга оиддир. “Фавоид уз-зиёия”га ёзилган ҳошиялар ичида Абдулғофур ал- Лорийнинг ҳошияси диққатга сазовардир. Шунингдек, Муҳаммад Шариф ибн Муҳаммад ал-Бухорий, Иброҳим ибн Муҳаммад Арабшоҳ, Шамсиддин Муҳаммад ал-Қўҳистоний, Мулло Содиқ, Ҳабибуллоҳ Мирзажон Шерозий, Ҳофиз Кўҳакий аш-Шоший, Миржамол ибн Носир, Мулло Исматуллоҳ Самарқандий ва бошқалар қаламига мансуб ҳошиялар ҳам мавжуд.\n4. Муҳаммад ибн Усмон ибн Умар ал-Балхий қаламига мансуб “Вофия фи-н-наҳв” асарининг 7 нусхаси сақланмоқда.\n5. Али ибн Муҳаммад аз-Заририй ал-Қўҳандазий қаламига мансуб “Зарирй фи-н-наҳв” асарининг 2 нусхаси бор.\n6. Шаҳобиддин ибн Шамсиддин ибн Умар ал-Ҳиндий ад-Давлатободий қаламига мансуб “Иршод фи-н-наҳв ” асарининг 2 нусхаси бор.\n7. Носир ибн Абдуссаййид ал-Мотрузий қаламига оид “Китаб ул-мисбаҳ фи-н-наҳв” асарининг 2 нусхаси бор.\n8. Шайх Розий Муҳаммад ибн Ҳасан Астрабодий қаламига мансуб “Шарҳи Кофия” асарининг 13 нусхаси бор.\n9. Абдулқоҳир ибн Абдураҳмон ал-Журжоний қаламига мансуб “Авомил” асари ҳам кўп нусхали асарлардан бўлиб, фондда 44 нусхаси сақланмоқда.\n10. “Авомил” асарига ёзилган 18 шарҳ мавжуд бўлиб, улар Муҳаммад Содиқ ибн Дарвеш Муҳаммад ва Пир Муҳаммад ибн Ёдгор Муҳаммад аш-Шерозий қаламига мансуб.\n11. Зиёуддин ал-Маккийнинг “Кифаяту-н-наҳв фи илми ал-еъроб”асарининг 1 нусхаси бор. Ушбу муаллиф Жаруллоҳ аз-Замахшарийнинг шогирдлари бўлганлиги ҳақида маълумотлар бор.\n12. Маҳмуд ибн Умар аз-Замахшарийнинг “Ҳаракат ул-еъроб” асари 6, “Муқаддамат ул-адаб” асари 10 дан ортиқ, “Фасл фи-л-ҳуруф”, “ал-Унмузаж”, “Муфассал фи-н-наҳв” асарининг 7, “Тасарруфот” асарининг 7 нусхаси мавжуд.\n13. Жалолиддин ибн Абу Бакр Суютий қаламига мансуб “Ишбоҳ ва назоир фи-н-наҳв” асари якка нусхада сақланмоқда.\n14. Ҳусан пошо ибн Алоуддин ал-Асваднинг “Шарҳи Мисбоҳ”асарининг 4 нусхаси бор.\n15. Абдулжалил ибн Файруз ал-Ғазнавийнинг “Ҳидоя фи-н-наҳв асарининг” 3 нусхаси мавжуд.\n16. Асириддин аби Ҳайённинг “Иртишаф уз-зарб фи лисани-л-араб” асари якка нусхада мавжуд.\n17. Ибн Ҳожиб ва Ибн Камол қаламига мансуб “Рисала фи таҳқиқи муаннас симаъий” асари мавжуд.\n18. Ҳуршид Аҳмаднинг “Ифода фи кашфи изофа” асари ҳам якка нусхали асардир.\n19. Муҳаммад Боқий Бухорийнинг “Масъалат ул-истисно” асарининг 6 нусхаси мавжуд.\n20. Усмон ибн Умар ибн Ҳожиб қаламига мансуб “Шофия фи-т-тасриф” асарининг 9 нусхаси мавжуд.\n21. Юқоридаги “Шофия фи-т-тасриф” асарига ёзилган шарҳлар 10 нусхада бўлиб, улар Муҳаммад ибн Ҳусан ал-Жорбардий қаламига мансубдир.\n22. Иброҳим ибн Абдулваҳҳоб аз-Занжонийнинг “Сарфи Занжоний” асари ҳам кўп нусхали асарлардан бўлиб, 36 нусхаси бор.\n23. “Сарфи Занжоний” асарига ёзилган шарҳларнинг 13 нусхаси мавжуд бўлиб, улар Масъуд ибн Умар ат-Тафтазоний ва Муҳаммад ибн Қосим ибн Юсуф ал-Ҳусайний қаламига мансубдир.\n24. Муҳаммад ибн ал-Қосим ал-Маъзий қаламига мансуб “Маъзий фи-т-тасриф” асарининг 37 нусхаси бор.\n25. Абу Бакр Муҳаммад ибн Умар ибн ул-Азиз ал-Қуртубийнинг “Афъол ва тасрифуҳа” асари ҳам якка нусхада сақланмоқда.\n26. Султон хўжанинг “Ҳаср ул-абваб фи-с-сарф” асари, Мир Саид Шарифнинг “Таълилот фи-с-сарф”, Шер Муҳаммад ибн Шайх Муҳаммад Қурайшийнинг “Қоваид ус-сарф” асари, Абдулжамил ибн Маҳмуд ибн Муҳаммад ас-Софийнинг “Жамеъ ул-масаил фи-т- тасриф” асари, Аҳмад ибн Али ибн Масъуднинг “Мироҳ ул-арвоҳ” асари, Аҳмад ибн Али Сижистонийнинг “Шарҳи Қисорий” асари кабилар ҳам якка нусхадаги асарлардир.\nЮқорида келтирилган асарлардан ташқари араб тили сарф ва наҳвга оид баъзи асарлар ҳам борки, уларнинг муаллифлар номаълум. “Таржимаи Кофия”, “Рисола фи-н-наҳв”, “Ҳошия ала мабҳас мажрурот”, “Муаннас самоий ва жаъм муаннас”, “Тағойюрот ва тасарруфот ул- афъол”, “Тасриф ул- афъол”, “Рисала фи-л-фуруқ”, “Рисала фи-л-масдар”, “Изҳар ул-асрор”, “Китаб мақсудия” кабилар шулар жумласидандир.\nАраб тили грамматикасига оид араб тилида ёзилган қўлёзма асарлар Ўзбекистон Фанлар академияси Шарқшунослик инсититути қўлёзмалар фондида 450 нусхадан ортиғини ташкил этади. Форс тилида ёзилганлари эса 200 нусхадан ортиқроқдир. Ўзбекистон Фанлар академияси Шарқшунослик инсититути қўлёзмалар фондида шу каби бошқа соҳаларга оид яна минглаб асарлар борки, уларни илмий ўрганиш ва оммалаштириш нафақат тарихий илмий меросимизни ўрганиш жиҳатидан балки бугунги кун илм фан талаби нуқтаи назаридан ҳам муҳим саналади.\n1. М.Ҳасаний, А.Ҳабибуллаев. Адабий манбашунослик ва матншуносликнинг назарий масалалари. Т.: 2011 йил.\n2. А.Ҳабибуллаев. Адабий манбашунослик ва матншунослик. Т.: 2000 йил.\n3. ЎзР ФА ШИ қўлёзмалар фондидаги соҳага оид карточкалар.